Laporan Jawatankuasa Khas Parlimen akan dibentangkan dalam sebulan

BANGI, 19 Ramadan 1443H, Khamis – Jawatankuasa Khas Parlimen yakin dapat membentangkan hasil laporan penelitian Rang Undang-undang (RUU) Akta Anti Lompat Parti dalam tempoh sebulan.

Menteri Di Jabatan Perdana Menteri (Parlimen dan Undang-Undang), Datuk Seri Wan Junaidi Tunku Jaafar berkata, keyakinan tersebut mampu dicapai berikutan segala draf RUU tersebut sudah sedia ada.

Katanya, jawatankuasa tersebut hanya meneliti akta tersebut dari sudut undang-undang dan membincangkan persoalan yang dibangkitkan oleh semua pihak dalam Sidang Khas Dewan Rakyat, 11 April lalu.

“Jawatankuasa hanya bekerja menilai daripada sudut undang-undang saja, jadi tidak ada menilai perkara-perkara lain lagi.

“Tetapi ada juga seperti cadangan dan idea baru yang dibawa oleh ahli, maka itu diambil kira oleh pihak jawatankuasa.

“Setakat ini, jawatankuasa itu hanya baru bersidang sekali iaitu pda 15 April lalu dan kita ada lagi persidangan esok dan selebihnya,” katanya.

Beliau bagaimanapun, memohon maaf berikutan tidak boleh menyatakan isi kandungan yang telah dibincangkan menerusi jawatankuasa berkenaan.

“Minta maaf kerana saya tak boleh keluarkan apa yang telah kita bincangkan dalam jawatankuasa itu, melainkan laporan tersebut sudah dibentangkan di Dewan Rakyat dan menjadi public document,” katanya.

Mengulas lanjut, Wan Junaidi berkata, biarpun pihaknya bersedia, tetapi sambutan perayaan yang bakal disambut dalam masa terdekat dilihat sebagai halangan dan mengganggu perancangan.

“Kita bersedia dan atur, tetapi masalah kita adalah Hari Raya dan Hari Keamatan. Jadi tak akan nak adakan persidangan masa itu,” katanya.

Dalam masa sama beliau berkata, kuasa untuk mengadakan Sidang khas di Parlimen ialah di bawah Perdana Menteri.

“Biasanya Perdana Menteri akan berbincang dengan Jemaah Menteri dan kalau Jemaah Menteri bersetuju tarikh-tarikh yang tertentu, maka Perdana Menteri akan umumkan,” katanya.

Beliau turut memaklumkan, telah membentangkan kepada Jemaah Menteri tentang perkembangan cadangan pindaan undang-undang berhubung Akta Majlis Parlimen (Keistimewaan) dan Kuasa) 1952 serta Skim Perkhidmatan Parlimen dan Suruhanjaya Perkhidmatan Parlimen berhubung cadangan mewujudkan perkhidmatan sendiri bagi Parlimen Malaysia.

“Saya menyasarkan supaya RUU itu dapat dibahaskan dalam sesi sidang Parlimen pada Julai ini,” ujarnya.


610,000 jangkitan baharu peringkat global dalam 24 jam

PARIS, 10 Rabiulakhir 1442H, Khamis – Kes positif wabak COVID-19 global kini mencecah 60 juta apabila lebih 610,000 jangkitan baharu dicatatkan dalam tempoh 24 jam.

Setakat ini, kes positif di seluruh dunia berjumlah 60,174,732, manakala jumlah kematian kumulatif di seluruh dunia adalah sebanyak 1,417,153 juta kes.

Menurut data diperoleh AFP, Amerika Syarikat (AS) masih lagi antara negara paling teruk terjejas akibat wabak itu dengan 12.7 juta kes, diikuti India dengan 9.22 juta kes, manakala Brazil mencatatkan 6.11 juta kes.

Pada masa sama, negara yang melepasi angka dua juta kes adalah Perancis (2,221,608) dan Russia (2,144,229).

Selain itu, negara yang mencatat lebih sejuta kes adalah Sepanyol (1,605,066),

United Kingdom (1,560,846), Itali (1,560,846), Argentina (1,381,795), Colombia dan Mexico masing-masing dengan 1,262,494) dan 1,060,152 kes.

Sementara itu, Jerman (983,312), Peru (952,439), Poland (924,422), Iran (894,385), Afrika Selatan (772,252), Ukraine (680,132), Belgium (561,803), Chile (544,092), Iraq (542,187), Indonesia (511,836) dan Belanda (506,439) termasuk dalam negara yang merekodkan lebih setengah juta kes.

Malah, negara dalam lingkungan angka 300,000 hingga 500,000 kes jangkitan wabak itu ialah Turki (467,730), Bangladesh (454,146), Romania (440,344).

Sementara itu, Filipina (422,915), Pakistan (382,892), Arab Saudi (356,067), Kanada (347,641), Maghribi (336,506), Israel (331,678) dan Switzerland (309,469).

Sebanyak 31 negara merekodkan angka kes positif COVID-19 dalam lingkungan 100,000 hingga 300,00 kes.

AS turut kekal muncul mencatatkan jumlah kematian tertinggi dengan 261,480 kes, diikuti Brazil dengan 170,115 kes, India 134,699 kes, Mexico 102,739 kes, United Kingdom 55,935 kes, Itali 52,028 kes dan Perancis 50,700 kes.

Negara yang melepasi angka 40,000 kes kematian ialah Iran (46,207), Sepanyol (44,037) manakala Argentina (37,432), Russia (37,173), Peru (35,685) dan Colombia (35,677) pula merekodkan angka korban melebihi 30,000 kes. – Agensi


Pensyarah politeknik didakwa perdaya majikan lebih RM175,000

MELAKA, 15 Zulkaedah 1441H, Selasa – Seorang pensyarah Politeknik Merlimau Melaka (PMM) mengaku tidak bersalah di Mahkamah Sesyen di sini hari ini atas 10 pertuduhan memperdayakan majikannya dengan menggunakan dokumen yang mengandungi butiran palsu berjumlah lebih RM175,000 berhubung kegiatan sukan ragbi dan program pusat pengajian tinggi itu.

Mohd Shafie Osman, 39, membuat pengakuan tidak bersalah ke atas 10 pertuduhan itu di hadapan Hakim Datuk Mohd Nasir Nordin.

Dia didakwa memperdaya majikannya dengan menggunakan dokumen yang mengandungi butiran palsu berkaitan pembekalan lapan aktiviti ragbi, keperluan aktiviti pelajar dan program Majlis Penutup Bulan Kebangsaan Peringkat Politeknik Malaysia 2017 dengan nilai keseluruhan RM175,269.14.

Semua pembekalan terbabit didakwa sebenarnya tidak dilakukan dan pada pengetahuan tertuduh adalah bermaksud untuk mengelirukan majikannya.

Kesemua kesalahan itu didakwa dilakukan di PMM, KB 1031 Pejabat Pos Merlimau, Merlimau, Jasin antara 19 Nov 2014 hingga 6 Sept 2018.

Mohd Shafie didakwa mengikut Seksyen 18 Akta Suruhanjaya Pencengahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah butiran palsu yang dapat dinilai atau RM10,000 yang mana lebih tinggi, jika sabit kesalahan.

Tertuduh turut mengaku tidak bersalah terhadap 10 pertuduhan pilihan yang ditawarkan pihak pendakwaan iaitu dengan curang menggunakan dokumen harga berasingan yang palsu sebagai tulen atas nama AK Maju Resources di tempat dan waktu sama.

Pertuduhan itu mengikut Seksyen 471 Kanun Keseksaan dan boleh dihukum di bawah Seksyen 465 Kanun Keseksaan yang membawa hukuman penjara maksimum dua tahun, atau dengan denda atau kedua-duanya, jika sabit kesalahan.

Terdahulu, Timbalan Pendakwa Raya SPRM R. Francine Cheryl mencadangkan tertuduh dikenakan jaminan RM30,000 dengan seorang penjamin berserta syarat tambahan perlu melapor diri di pejabat SPRM Melaka setiap bulan dan menyerahkan pasport kepada mahkamah.

Namun, peguam Rosli Kamaruddin yang mewakili tertuduh memohon jaminan itu dikurangkan atas alasan anak guamnya yang masih berkhidmat di Jabatan Kejuruteraan Mekanikal, PMM perlu menanggung tiga anak dan ibu yang sedang uzur selain hanya berpendapatan RM6,000 sebulan.

Hakim Mohd Nasir membenarkan Mohd Shafie diikat jamin RM20,000 dengan seorang penjamin dan syarat tambahan iaitu tertuduh perlu melapor diri di pejabat SPRM Melaka pada minggu pertama setiap bulan selain pasport diserahkan kepada mahkamah.

Mahkamah menetapkan 7 Ogos untuk sebutan semula kes. – Bernama


Tun M, Muhyiddin setuju kukuhkan perpaduan Melayu

BANGI, 16 Zulhijjah 1444H, Rabu – Pertemuan Tun Dr Mahathir Mohamad dan Pengerusi Perikatan Nasional (PN), Tan Sri Muhyiddin Yassin pada dasarnya bersetuju untuk mengukuhkan perpaduan orang Melayu serta meningkatkan sokongan kepada PN khususnya dalam menghadapi pilihan raya di enam buah negeri tidak lama lagi.

Muhyiddin berkata, dalam pertemuan semalam, beliau dan bekas Ahli Parlimen Langkawi itu berbincang panjang lebar mengenai kedudukan dan masa depan orang Melayu tanpa menyentuh Proklamasi Orang Melayu secara khusus.

“Alhamdulilah, pertemuan empat mata ini telah berjalan dalam suasana yang mesra dan saling hormat-menghormati antara kami berdua.

“Kami telah berbincang panjang lebar tentang kedudukan dan masa depan orang Melayu tanpa menyentuh Proklamasi Orang Melayu secara khusus.

“Pada dasarnya kami bersetuju untuk mengukuhkan perpaduan orang Melayu dan meningkatkan sokongan kepada Perikatan Nasional khususnya dalam menghadapi pilihan raya di enam buah negeri tidak lama lagi,” katanya dalam satu kenyataan, hari ini.

Semalam, Muhyiddin dilaporkan bertemu Dr Mahathir bagi berbincang berkenaan Proklamasi Melayu.

Menurut Pengerusi Sekretariat Proklamasi Orang Melayu, Datuk Seri Khairuddin Abu Hassan, pertemuan itu mengambil masa sehingga dua jam di kediaman Dr Mahathir.

Katanya, pertemuan antara dua tokoh pemimpin Melayu yang sanggup ketepikan perbedaan politik lampau demi menjaminkan kelangsungan perjuangan untuk memperkasakan kedudukan anak bangsa.


PRN Johor: Gerakan bakal bertanding lebih 2 kerusi DUN

PONTIAN, 16 Rejab 1443H, Jumaat – Gerakan akan bertanding lebih dua kerusi Dewan Undangan Negeri (DUN) pada Pilihan Raya Negeri (PRN) Johor bulan depan, kata Presidennya Datuk Dr Dominic Lau Hoe Chai.

Beliau berkata bagaimanapun, bilangan sebenar kerusi yang bakal ditandingi parti itu akan diumumkan Pengerusi Perikatan Nasional (PN) Tan Sri Muhyiddin Yassin pada 23 Februari ini.

“Pada Pilihan Raya Umum ke-14 (PRU14), Gerakan bertanding (di Johor) satu Parlimen dan dua DUN, kali ini memang kita akan bertanding lebih daripada dua DUN,” katanya kepada pemberita selepas menghadiri majlis Resepsi Tahun Baharu Cina PN, malam tadi, yang turut dihadiri Muhyiddin dan Ketua Penerangan PN Datuk Seri Mohamed Azmin Ali.

Mengulas lanjut, Lau berkata, keputusan jumlah kerusi ditandingi diserahkan sepenuhnya kepada pimpinan PN dan fokus Gerakan ketika ini adalah untuk memastikan kemenangan parti gabungan itu pada PRN Johor.

Pada PRU14, Gerakan yang bertanding atas tiket Barisan Nasional (BN) di kerusi DUN Pemanis dan Bukit Batu, kalah di kedua-dua kerusi.

Gerakan kemudiannya mengumumkan keluar daripada BN pada 23 Jun 2018.

Suruhanjaya Pilihan Raya menetapkan penamaan calon pada 26 Februari, pengundian awal pada 8 Mac dan 12 Mac sebagai hari pengundian. – Bernama


Puan Blair, Sultan Azlan Shah dan saya

BANYAK peristiwa berlaku sepanjang hubungan saya dengan DYMM Almarhum Sultan Azlan Shah. Saya telah menceritakan sebahagian daripadanya dalam autobiografi saya “Saya Tidak Akan Melutut”.

Walau bagaimanapun, kerana buku itu ditulis dengan tergesa-gesa dan dalam keuzuran, saya terlupa sebahagian daripadanya. Hari ini, sepuluh tahun selepas saya menulis buku itu, setelah terbaring di atas katil selama lebih tujuh tahun, terlentang di atas belakang, entah bagaimana, saya teringat kepada baginda.

Kami sedang makan malam di sebuah hotel di Kuala Lumpur pada malam selepas Encik Tony Blair, bekas Perdana Menteri United Kingdom,  menyampaikan Syarahan Sultan Azlan Shah ke-22, iaitu pada 2hb Ogos 2008. Saya adalah Ketua Hakim Negara ketika itu. Saya duduk di meja yang sama dengan Sultan, Encik Blair dan isterinya.

Tidak lama selepas kami semua duduk, Sultan, yang duduk bertentangan dengan saya membuat isyarat dengan mulutnya menunjuk ke arah Puan Blair yang duduk di sebelah saya dan berbisik kepada saya “Dia tak kenal. I was very angry with you.” Saya faham maksud baginda dan senyum.

Ia berlaku pada tahun 2006 dan ketika itu saya adalah Hakim Mahkamah Persekutuan yang bersidang dengan Ahmad Fairuz K.H.N. (mempengerusikan persidangan itu), Richard Malanjum H.B. (Sabah dan Sarawak), Alauddin H.M.P. dan Nik Hashim H.M.P. Kami mendengar permohonan oleh Cherie Booth Q.C. (Puan Blair, isteri kepada Perdana Menteri United Kingdom ketika itu). Beliau memohon untuk diterima masuk sebagai seorang peguam ad hoc untuk hadir sebagai peguam dalam dua rayuan Mahkamah Persekutuan, iaitu Metramac Corp. Sdn. Bhd. lwn Fawziah Holdings Sdn. Bhd.

Beliau telah terbang dari England ke sini untuk mendengar permohonan itu dihujahkan walaupun beliau tidak perlu hadir sendiri. Apabila permohonannya dipanggil, beliau masuk ke mahkamah. Peguamnya, Cyrus Das, membuat permohonan untuk mendapat kebenaran mahkamah supaya membenarkan Puan Blair duduk di Meja Peguam semasa permohonannya didengar. Biasanya, walaupun seseorang itu memohon untuk diterima sebagai peguambela dan peguamcara, dia tidak dibenarkan duduk di meja itu semasa permohonannya didengar. Alasannya adalah jelas: dia belum lagi diterima  menjadi seorang peguam di sini.

Ahmad Fairuz bertanya kepada wakil Peguam Negara dan wakil Majlis Peguam yang mewakili Responden, sama ada mereka mempunyai sebarang bantahan. Kedua-duanya berkata “tidak”. Ketua Hakim Negara itu menoleh ke arah saya dan berbisik “Semua setuju…”, bermaksud, tidak ada sebab kita tidak patut bersetuju.

Saya memandang kepada Cyrus Das, peguam Puan Blair dan berkata kepadanya, “Encik Cyrus Das, bukankah meja ini khas untuk orang yang telah diterima masuk sebagai peguam di Malaysia, Peguam Negara dan pegawai-pegawainya?” Beliau menjawab, “Yes, my Lord. Very well, my Lord.” yang bermaksud beliau tidak meneruskan dengan permohonan beliau supaya Puan Blair dibenarkan duduk di Meja Peguam itu. Maka, Puan Blair pun duduk di galeri awam sepanjang permohonannya didengar.

Keesokan harinya, akhbar melaporkan bahawa saya telah membantah Puan Blair duduk di Meja Peguam ketika beliau menghadiri Mahkamah Persekutuan. Akibatnya, beliau terpaksa duduk di galeri awam bersama-sama orang ramai yang lain. Sultan Azlan Shah pasti telah membacanya dan, dalam perkataannya sendiri, “sangat marah” kepada saya.

Bagi saya, Puan Blair bukan berada di mahkamah dalam lawatan rasmi atas kapasitinya sebagai isteri Perdana Menteri United Kingdom sebagai tetamu Ketua Hakim Negara. Dalam keadaan demikian, beliau mungkin dijemput  duduk di atas pentas. (Saya pernah duduk di atas pentas di sebelah Hakim Besar Mahkamah Agung India semasa saya menjadi Ketua Hakim Negara dan melawat mahkamah itu.) Puan Blair berada di Mahkamah Persekutuan sebagai pemohon untuk diterima masuk sebagai peguam ad hoc di Malaysia. Beliau belum diterima masuk, oleh itu, tidak berpakaian sebagai seorang peguam. Bagaimana jika beliau dibenarkan duduk di Meja Peguam semasa permohonannya didengar dan permohonannya ditolak? Dalam keadaan itu, beliau perlu mengosongkan kerusinya dan berpindah ke galeri awam. Itu akan memalukannya. Adalah lebih terhormat baginya untuk berpindah dari galeri awam ke Meja Peguam daripada dari Meja Peguam ke galeri awam. Selain  dari itu, ia akan nampak seperti  mahkamah memberinya layanan istimewa semata-mata kerana beliau adalah isteri Perdana Menteri United Kingdom.

Saya yakin bahawa saya betul walaupun saya keseorangan dalam hal itu.

Beberapa hari kemudian, ketika saya menghadiri majlis makan malam Majlis Peguam, seorang lelaki keturunan India berjalan ke arah saya dari meja sebelah saya. Beliau  menghampiri saya, mengangkat tangannya seperti memberi tabik dan berkata, “Sir, I am a lawyer from England. I salute you for placing Mrs. Blair at her proper place.”) Rakan peguam Malaysianya pasti telah memberitahunya mengenai peristiwa itu dan bahawa sayalah yang bertanggungjawab bagi Puan Blair duduk  di galeri awam.

(Setelah mendengar hujah kedua belah pihak, kami menangguh permohonan itu untuk memberi penghakiman bertulis. Mahkamah kemudiannya memberi penghakiman bertulis  sebulat suara menolak permohonan itu atas alasan walaupun mahkamah menerima bahawa Puan Blair mempunyai kepakaran mengenai isu-isu yang berbangkit dalam rayuan-rayuan bekenaan, peguam-peguam di Malaysia juga mempunyai kepakaran mengenai perkara yang sama.)

Biar apa pun, saya dimurka oleh Sultan Azlan Shah yang juga mantan Ketua Hakim Negara.

Sebenarnya, itu adalah kali kedua baginda “sangat marah” kepada saya. Kali pertama adalah kira-kira dua puluh tahun sebelumnya kerana, selepas saya berpindah dari Perak ke Kuala Lumpur, saya tidak menghadap baginda selama beberapa bulan. Baginda menelefon saya dan dengan marah berkata kepada saya “Dah besar. Tak ada jemputan di-Raja tak datang”, diikuti dengan “Come for lunch.” Saya pergi.

Baginda dan Raja Permaisuri sudah berada di meja santapan, hanya mereka berdua, ketika saya tiba. Apabila melihat saya datang, baginda mengalihkan kerusinya dari arah saya menghampiri mereka. Melihat baginda berpaling dari saya, saya berhenti berjalan dan berdiri di situ. Melihat tingkah laku saya, Raja Permaisuri memberi isyarat supaya saya terus mendekati mereka dan menunjukkan kerusi untuk saya duduk. Saya mengikut arahannya.

Kemudian Sultan berpaling kepada saya dan dengan marah berkata lagi sekali “Dah besar. Tak ada jemputan di-Raja tak datang”. Saya menjawab, “Ampun Tuanku, patik tidak datang kerana patik tidak suka berkeliaran di istana kerana patik tidak mahu orang menyangka patik mengharapkan favour daripada Tuanku. Selama ini, patik tidak pernah meminta apa-apa favour daripada Tuanku dan patik ingin mengekalkannya demikian, Tuanku. Jika Tuanku menghendaki patik menghadap, beritahulah kepada patik. Patik akan datang Tuanku.”

“Mana isteri kamu?”, baginda bertanya dengan keras.

“Kerja, Tuanku,” jawab saya.

“Bawa dia datang makan malam,” titahnya.

“Tuanku” jawab saya.

Jadi, kerana dimurka oleh baginda, saya dihukum dengan dua jamuan dengan baginda dan Raja Permaisuri, di istana.

Selepas peristiwa pertama itu, seorang ahli keluarga Sultan Azlan Shah memberi tahu isteri saya bahawa Raja Permaisuri berkata kepadanya “Encik Hamid itu very sincere.”

Berkenaan dengan peristiwa dengan Puan Blair, walaupun baginda “sangat marah” kepada saya, baginda masih menjemput saya untuk makan malam bersama-sama Encik Blair dan isterinya dan berjenaka mengenai peristiwa itu!

Tun Abdul Hamid Mohamad


Kumpulan pejuang Palestin kecam Australia label Hamas organisasi pengganas

GAZA, 17 Rejab 1443H, Sabtu – Kumpulan pejuang di Palestin mengecam sekeras-kerasnya pengumuman kerajaan Australia bahawa ia akan menamakan seluruh organisasi Pergerakan Perjuangan Islam Palestin (Hamas) sebagai kumpulan pengganas.

Tindakan yang mencetuskan permusuhan itu dilihat senada dengan tuntutan negara haram Israel untuk menjenayahkan perjuangan mempertahankan negara Palestin terhadap pencerobohan rejim Zionis.

Ahli Biro Politik gerakan Jihad Islam, Khalid al-Battash menyifatkan, langkah itu sebagai kejam dan selaras dengan permintaan Tel Aviv untuk mengharamkan perjuangan rakyat Palestin membebaskan tanah dan memulihkan hak mereka yang sah serta tidak boleh dipisahkan.

Khalid menyatakan bahawa keputusan Australia akan membuka jalan kepada pegawai Israel untuk meningkatkan pencerobohan mereka terhadap rakyat Palestin dan seterusnya melanggar perjanjian dan prinsip antarabangsa.

Beliau seterusnya menyatakan bahawa langkah itu akan menutup jenayah penjajah Israel, terutamanya di Tebing Barat yang diduduki serta kawasan kejiranan Sheikh Jarrah di Baitulmaqdis Timur.

Sementara itu, Jawatankuasa Penentangan Popular (PRC) berkata, Australia sepatutnya mempertimbangkan jenayah rejim Zionis terhadap rakyat Palestin dan tindakan kejam yang berterusan termasuk membunuh rakyat negara itu.

Gerakan Mujahidin Palestin turut mengecam langkah itu sebagai kesinambungan pencerobohan Barat terhadap Palestin dan barisan pejuang.

Ia menegaskan bahawa keputusan kerajaan Australia akan melindungi jenayah penjajah Israel terhadap negara Palestin.

Pergerakan itu menyatakan bahawa langkah itu akan menggandakan keazaman Hamas untuk meneruskan perjuangan menentang Israel.

Barisan Demokratik untuk Pembebasan Palestin (DFLP) juga berkata bahawa keputusan Australia untuk menyenaraikan Hamas sebagai pengganas adalah manifestasi jelas sokongannya ke atas Israel dan pengesahannya terhadap jenayah rejim pendudukan terhadap rakyat Palestin. – Agensi


Elaun, perjawatan guru KAFA disemak semula selepas PRU15

BANGI, 3 Rabiulakhir 1444H, Sabtu – Kerajaan akan melihat semula isu elaun rendah dan perjawatan guru Kelas Agama dan Fardu Ain (KAFA) yang masih bertaraf kontrak sehingga kini.

Perdana Menteri, Datuk Seri Ismail Sabri Yaakob memaklumkan, beliau ada berbincang dengan Ketua Setiausaha Negara (KSN), Tan Sri Mohd Zuki Ali mengenai perkara ini.

Jelasnya, ini kerana guru KAFA terletak di bawah Jabatan Kemajuan Islam Malaysia (Jakim).

“Kita akan tengoklah, kita akan ‘review’ balik perkara ini selepas pilihan raya.

“Setakat ini, tidak boleh buat apa-apa, Kabinet pun tidak bermesyuarat,” katanya seperti dilapor Utusan Malaysia, hari ini.

Dalam pada itu, Ismail Sabri berkata, kerajaan sentiasa memberi perhatian kepada kebajikan guru KAFA dan akan melihat isu membabitkan mereka.

Menurutnya, keprihatinan kerajaan terhadap guru KAFA menyaksikan kerajaan memberikan insentif kepada guru-guru KAFA bersama Imam dan Bilal dalam Bajet 2023.

Pada 7 Oktober lalu, kerajaan menerusi pembentangan Bajet 2023 bersetuju memberi bayaran khas sekali beri sebanyak RM500 kepada setiap guru (Kafa), guru takmir, imam, bilal, siak, noja dan marbut.

Menteri Kewangan, Tengku Datuk Seri Zafrul Tengku Abdul Aziz berkata, bantuan itu akan memanfaatkan 72,000 orang dengan peruntukan RM36 juta.


Tiada sebarang kunjungan hormat ke atas Mohd Ali hingga Khamis

MELAKA, 28 Safar 1443H, Selasa – Tiada sebarang kunjungan hormat ke atas Yang Dipertua Negeri Melaka Tun Mohd Ali Mohd Rustam boleh dilakukan oleh mana-mana wakil parti politik hingga Khamis ini.

Setiausaha Khas Yang Dipertua Negeri Melaka Datuk Nur Azmi Ahmad berkata, ini kerana Mohd Ali sedang menjalani kuarantin kendiri bermula 30 Sept lepas berikutan menjadi kontak rapat kepada individu positif COVID-19 dan tempoh kuarantin itu berakhir pada hari tersebut.

“Untuk kunjungan hormat, keputusan bergantung kepada Tun Mohd Ali pada hari beliau masuk pejabat semula.

“Jika beliau masuk pejabat Jumaat ini, mungkin beliau akan bagi keputusan untuk berjumpa atau tidak hari itu. Semua bergantung kepada keputusan beliau,” katanya .

Nur Azmi turut mengesahkan menerima surat permohonan kunjungan hormat ke atas Mohd Ali daripada Pengerusi Pakatan Harapan Melaka Adly Zahari semalam bagi membincangkan senario politik semasa Melaka.

Semalam, empat Ahli Dewan Undangan Negeri (ADUN) mengumumkan mereka hilang kepercayaan, sekali gus menarik sokongan terhadap kepimpinan Ketua Menteri Datuk Seri Sulaiman Md Ali.

Mereka ialah bekas Ketua Menteri Melaka Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Perkembangan ini secara teknikal menyaksikan kerajaan Melaka tumbang.

Dewan Undangan Negeri Melaka mempunyai 28 kerusi dengan 14 kerusi Barisan Nasional (BN), Bersatu (2), DAP (7), PKR (2), Amanah (2) dan Bebas (1).   – Bernama


Keputusan klinikal vaksin kanak-kanak bawah 5 tahun dijangka April: Pfizer

NEW YORK, 3 Jamadilakhir 1443H, Khamis – Pfizer menjangkakan keputusan terbaharu daripada ujian klinikal vaksin COVID-19 yang dibangunkan dengan BioNTech SE Jerman untuk kanak-kanak di bawah lima tahun akan dikeluarkan menjelang April ini.

“Kajian itu telah dipinda untuk memberikan dos ketiga kepada semua individu yang berumur bawah lima tahun sekurang-kurangnya lapan minggu selepas vaksinasi terakhir mereka,” kata penyelidik vaksin Pfizer, Dr Alenjandra Gurtman.

Beliau berkata demikian ketika mesyuarat Jawatankuasa Penasihat Pusat Kawalan dan Pencegahan Penyakit AS mengenai Amalan Imunisasi (ACIP).

Katanya, syarikat turut menyasarkan data untuk kumpulan umur bawah lima tahun pada akhir Mac atau awal April.

Pada Disember, Pfizer memaklumkan mengubah reka bentuk percubaan klinikal kerana kanak-kanak berusia antara dua dan empat tahun yang diberi dua, tiga dos mikrogram vaksin tidak mempunyai tindak balas imun yang sama seperti dihasilkan oleh kumpulan dewasa.

Gurtman berkata, syarikat itu sedang mengkaji dos ketiga vaksinnya pada kanak-kanak berumur lima hingga 11 tahun, enam bulan selepas dos kedua mereka.

Vaksin Pfizer-BioNTech dibenarkan di Amerika Syarikat untuk individu lima tahun ke atas.

Pada Rabu, ACIP menyokong suntikan vaksin penggalak untuk kumpulan umur 12 hingga 15 tahun. – Agensi


Struktur tapak pembinaan lebuh raya runtuh, hempap van 5 penumpang

KUALA LUMPUR, 19 Rejab 1442H, Rabu – Sebahagian struktur tapak pembinaan sebuah lebuh raya berhampiran Lebuhraya Lingkaran Tengah 2 (MRR2) di Desa Tun Razak di sini runtuh dan menghempap sebuah van yang dinaiki lima individu.

Insiden pada kira-kira 6 petang itu melibatkan sebuah lori membawa jengkaut yang telah melanggar binaan Lebuhraya Bertingkat Sungai Besi-Ulu Kelang (SUKE) yang terletak berhadapan Terminal Bersepadu Selatan.

“Akibat kemalangan itu, runtuhan binaan telah jatuh ke atas sebuah van kilang yang datang dari arah pusat bandar yang dinaiki lima individu,” menurut Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya dalam kenyataan hari ini.

Sementara itu, jurucakap Jabatan Bomba dan Penyelamat Kuala Lumpur berkata ketika ini, usaha menyelamat masih giat dijalankan.

“Pusat Gerakan Operasi Kuala Lumpur memaklumkan runtuhan itu telah menghempap sebuah van kilang yang di dalamnya terdapat lima mangsa yang melewati struktur binaan berkenaan,” katanya. – Bernama


Dewan Rakyat: Minggu kelima minggu ‘kewangan’

KUALA LUMPUR, 24 Zulhijjah 1441H, Jumaat – Isu ekonomi dan perbelanjaan negara menjadi menu utama Dewan Rakyat minggu ini, selain isu-isu lain termasuk akta antilompat parti tidak ketinggalan menambah perisa pada persidangan yang masuk minggu kelima.

Sebaik usul menjunjung kasih titah Yang di-Pertuan Agong yang dibahas 10 hari oleh 129 Ahli Parlimen diluluskan pada hari pertama minggu ini, persidangan diteruskan dengan pembentangan tiga rang undang-undang berkait rapat hal ehwal ekonomi negara.

Ini termasuk Rang Undang-Undang Perbekalan Tambahan (2019) 2020 untuk memohon perbelanjaan tambahan bagi perkhidmatan tahun 2019 sebanyak RM7,005,753,850 yang diluluskan pada Rabu selepas dibahas selama dua hari.

Rang Undang-Undang Perbekalan (Penguntukan semula peruntukan perbelanjaan) 2020 yang dibentang untuk bacaan kali kedua pada Khamis bagi memohon perbelanjaan tambahan bagi perkhidmatan tahun ini sebanyak RM7,184,083,200 akan bersambung pada minggu hadapan untuk dibahaskan.

Turut dibentangkan Rang Undang-Undang Langkah-langkah Sementara Bagi Mengurangkan Kesan Penyakit Koronavirus 2019 (COVID-19) 2020 yang dibentang untuk bacaan kali pertama bertujuan menyokong Pakej Rangsangan Ekonomi Prihatin Rakyat, Pakej Rangsangan Ekonomi Prihatin PKS dan Pelan Pemulihan Ekonomi Jangka Masa Pendek.

Isu had siling peruntukan bagi setiap bajet tambahan turut ditimbulkan Ahli Parlimen ketika perbahasan, dan Timbalan Menteri Kewangan 1 Datuk Abdul Rahim Bakri berkata secara asasnya tiada had siling ditetapkan untuk peruntukan tambahan, kerana ia bergantung kepada keperluan semasa setiap kementerian.

Abdul Rahim turut memberi komitmen kerajaan untuk memastikan peruntukan tambahan bagi setiap kementerian dilakukan tidak lebih daripada sekali dalam tempoh setahun dan dalam jumlah keseluruhan yang kecil.

Isu kewangan negara terus disentuh Ahli Parlimen yang membangkitkan soal baki RM14.51 juta Tabung COVID-19 dan Dewan Rakyat dimaklumkan akan digunakan untuk bantuan khas pengurusan kematian dan kehilangan pendapatan, selain bagi membantu individu yang dikuarantin dan dimasukkan ke wad untuk rawatan COVID-19.

Bagi program Musa’adah COVID-19 pula, Dewan Rakyat dimaklumkan bahawa nilai bantuan melalui program itu telah mencecah RM269.8 juta sehingga 30 Julai lepas.

Tidak ketinggalan isu Tabung Haji yang hampir setiap minggu dibangkitkan, dan sering kali menimbulkan suasana ‘panas’ persidangan, dan minggu ini Dewan Rakyat dimaklumkan bahawa kerajaan bersedia mempertimbangkan keperluan penubuhan Suruhanjaya Siasatan Diraja (RCI) bagi menyiasat dakwaan penyelewengan agensi itu.

Turut disentuh minggu ini ialah usul Rang Undang-Undang Suruhanjaya Bebas Aduan dan Salah Laku Polis (IPCMC) apabila rata-rata Ahli Parlimen blok kerajaan meminta ia ditarik balik daripada aturan mesyuarat, selain isu undang-undang berkaitan lompat parti yang menurut pihak kerajaan perlu kepada penggubalan Perlembagaan Persekutuan untuk direalisasikan.

Isu lain yang menarik kali ini termasuk mengenai harga siling baharu pelitup muka tiga lapis yang diturunkan kepada RM1 seunit, berkuat kuasa Sabtu ini, bagi mengurangkan beban orang ramai susulan arahan kerajaan mewajibkan pemakaian pelitup muka di tempat awam yang sesak mulai 1 Ogos lepas.

Seperti minggu-minggu sebelum ini, prosedur operasi standard (SOP) bagi mengekang penularan pandemik COVID-19 masih diberi penekanan bagi memastikan sidang Dewan Rakyat berjalan lancar dan bebas virus itu.

Mengambil maklum kewujudan kluster baharu wabak itu di utara Semenanjung, Yang Dipertua Dewan Rakyat Datuk Azhar Azizan Harun menyarankan Ahli Parlimen yang bergejala atau balik ke kawasan terutama di kawasan yang dikenakan Perintah Kawalan Pergerakan Diperketatkan Bersasar (PKPDB) agar menjalani saringan COVID-19. – Bernama


Syor pemimpin DAP terlalu radikal

BANGI, 21 Rabiulakhir 1443H, Jumaat – Saranan Nga Kor Ming supaya kerajaan menggubal dasar perpaduan negara yang baharu dilihat seiring dengan agenda pemansuhan hak Bumiputera, yang kerap dilaungkan sebagai modal politik.

“Mencadangkan supaya semua orang mendapat status Bumiputera sebenarnya sama sahaja dengan cadangan memansuhkannya. Bagi saya, ianya hanya satu permainan kata-kata yang licik sahaja.

“Ramai tertanya-tanya, mengapakah Kor Ming hanya buat kenyataan mengenai perkara ini melalui Twitternya hanya dalam Bahasa Cina padahal biasanya beliau menulis dalam Bahasa Melayu ataupun Inggeris di Twitternya.

“Malah, akhbar-akhbar yang menyiarkan kenyataan ini rata-ratanya hanyalah media-media Bahasa Cina sehinggalah ada media yang menterjemahkannya. Ini sesuatu yang mencurigakan. Apakah ia hanya suatu kebetulan sahaja?” soal Haji Aminuddin.

Demikian persoalan dibangkitkan Pengerusi PEMBELA mengulas syor tidak masuk akal Timbalan Setiausaha Agung DAP – kononnya mahu semua rakyat yang lahir selepas awal pagi 31 Ogos 1957 boleh menikmati status Bumiputera.

Beliau juga mendakwa, kerajaan tidak patut dan tak boleh lagi membezakan rakyat dengan ‘warna kulit’.

“Dalam kemelut sosialisme, demi mempromosikan ‘Keluarga Malaysia’ yang sebenar, sekiranya kerajaan tidak dapat menghapuskan dasar diskriminasi antara Bumiputera dan bukan Bumiputera.

“…sekurang-kurangnya semua orang yang lahir selepas negara kita merdeka pada tahun 1957 harus menikmati status dan layanan Bumiputera,” katanya.

Mengulas perkara itu, Haji Aminuddin Yahaya menyifatkan cadangan Ahli Dewan Undangan Negeri (ADUN) Teluk Intan itu sebagai sesuatu yang radikal.

Dengan jawatan dipegang juga, Haji Aminuddin tidak menolak kemungkinan bahawa ia sebagai pendirian mewakili DAP secara keseluruhannya, selagi mana tiada kenyataan rasmi parti yang membidas dan mengatasinya.

“Baru-baru ini pun, ada seorang Ahli Parlimen PH juga yang berucap di dalam Parlimen mencadangkan agar Perkara 153 Hak Istimewa Orang Melayu dan Bumiputera dikaji semula. Ini berikutan kononnya peruntukan kepada Bumiputera ‘terlalu banyak’ dalam Belanjawan 2022.

“Apakah ada kaitan dengan kenyataan Nga Kor Ming? Atau hanya kebetulan?

“Apakah selepas ini akan ada lagi mana-mana wakil rakyat akan ‘echo’ cadangan yang sama secara strategik?” soalnya.


Buat kecoh, perlekeh Speaker, Khalid Samad dihalau keluar dewan

KUALA LUMPUR, 21 Zulkaedah 1441H, Isnin – Ekoran berkali-kali mengganggu ucapan sulung Speaker Dewan Rakyat baharu, Datuk Azhar Azizan Harun, Khalid Samad, hari ini diarahkan keluar dewan sehingga habis sesi persidangan.

Ahli Parlimen Shah Alam itu cuba untuk menganggu Sidang Dewan Rakyat dengan bercakap tanpa kebenaran dan memperlekehkan ucapan sulung Azhar.

Khalid yang kelihatan tidak berpuas hati dengan lantikan Azhar sebagai Speaker baharu, juga mempersoal siapa di sebalik agenda pertukaran Speaker.

“Kerajaan pintu belakang, Speaker pun pintu belakang ke?,” sindir Khalid

Berikutan tindakan itu, akhirnya beliau diarah keluar atas sebab beberapa kali enggan mematuhi peraturan persidangan.

“Shah Alam sila keluar dewan sehingga habis persidangan hari ini.

“Sila keluar dewan. Siapa lagi nak keluar?,” tegas Speaker atau lebih dikenali sebagai Art Harun, lalu disusuli kekecohan Ahli Parlimen terutama dari kalangan pembangkang.

Bekas Pengerusi Suruhanjaya Pilihan Raya (SPR) itu dilantik sebagai Yang Dipertua Dewan Rakyat baharu menggantikan Tan Sri Mohamad Ariff Md Yusof.

Timbalan Yang Dipertua Dewan Rakyat, Datuk Rashid Hasnon, memaklumkan pemilihan Azhar dibuat selepas hanya ada seorang calon dikemukakan sebagai Yang Dipertua Dewan Rakyat.

Azhar kemudian mengangkat sumpah sebagai Speaker Dewan Rakyat yang baharu.

Namun, majlis angkat sumpah itu bertukar kecoh apabila wakil rakyat pembangkang berterusan mempersoalkan pelantikan Azhar.


Yaman perlu dana

SANA’A, 27 Muharram 1442H, Selasa – Puluhan ribu keluarga di Yaman tidak lagi menerima bantuan kemanusiaan berikutan kekurangan dana.

Perang di Yaman mengakibatkan hampir 80 peratus penduduknya memerlukan bantuan, bahkan dilaporkan jutaan rakyat negara itu kini kebuluran.

Human Rights Watch (HRW) dalam satu kenyataan menggesa pihak yang bertanggungjawab untuk tidak lagi campur tangan termasuk menghalang operasi bantuan kemanusiaan di Yaman.

Perkhidmatan kesihatan, sanitasi dan pemakanan yang menjaga berjuta-juta penduduk dari penyakit dan kebuluran telah beransur-ansur ditutup, disebabkan kekurangan dana yang kritikal.

Halangan bantuan dan derma adalah punca utama negara itu kekurangan dana.

Sebelum ini, pemimpin Arab Saudi tidak membenarkan bekalan ubat-ubatan dibawa masuk ke negara itu, sekali gus menjadikan keadaan pesakit, terutama mereka yang bergelut dengan barah dan tumor menjadi lebih teruk.

Hospital di Yaman terpaksa menghentikan operasi mereka berikutan kekurangan minyak, selain menyatakan bahawa penjana oksigen perubatan hanya berfungsi sebanyak 50 peratus.

Pada bulan Jun, organisasi kemanusiaan antarabangsa hanya menjanjikan sebanyak AS$1.35 bilion berbanding AS$2.41 bilion yang diperlukan untuk aktiviti kemanusiaan pada 2020, kata Pertubuhan Bangsa-Bangsa Bersatu (PBB).

Perang yang dilancarkan oleh gabungan tentera pimpinan Arab Saudi terhadap Yaman sejak Mac 2015 telah menyebabkan negara itu mengalami krisis kemanusiaan terburuk di dunia. – Agensi


Banjir Pahang ragut nyawa pertama, seorang bapa lemas

KUANTAN, 20 Jamadilawal 1442H, Isnin – Banjir di Pahang meragut nyawa pertama apabila seorang kakitangan Pejabat Hutan Daerah Jerantut lemas manakala seorang anaknya hilang dibawa arus semasa meredah banjir di Kampung Gintong, kira-kira 100 kilometer dari sini, malam tadi.

Ketua Polis Daerah Jerantut Supt Mazlan Hassan berkata mangsa Zulkarnain Hitam, 58, ditemukan lemas sekitar 10.30 malam, dipercayai akibat dihanyutkan arus deras semasa berjalan kaki pulang ke rumah bersama tiga anak lelakinya selepas memindahkan kereta ke kawasan tinggi.

Dalam kejadian itu seorang daripada anak lelakinya Ukai Iskandar, 23, yang merupakan penuntut Universiti Malaysia Pahang (UMP) di Gambang di sini, turut hilang dan sehingga pagi ini masih belum ditemukan.

“Kesemua mereka difahamkan berjalan kaki dari Kampung Gintong untuk pulang ke rumah di Taman Perdana yang terletak kira-kira dua kilometer dari lokasi tempat Iskandar meletak kenderaan semasa kejadian berlaku,” katanya semasa dihubungi di sini, hari ini.

Mazlan berkata dua lagi anak mangsa yang berusia 15 dan 13 tahun bagaimanapun berjaya diselamatkan oleh orang awam.

Operasi mencari Ukai yang dimulakan sekitar 11 malam melibatkan 17 anggota pasukan mencari dan menyelamat terpaksa dihentikan pada 3.30 pagi ekoran cuaca yang semakin buruk.

Mazlan juga menasihatkan orang ramai agar berwaspada dengan perkembangan banjir dan sentiasa mematuhi arahan pihak berkuasa sepanjang musim banjir bagi mengelakkan kejadian tidak diingini. – Bernama


Mengapa sesebuah negara bangsa gagal?

1) IA bukan disebabkan faktor geografi, cuaca atau budaya. Bukan juga disebabkan sikap tidak ambil tahu dan kesediaan menerima teknologi baharu

2) Salah satu contoh mudah untuk menafikan peranan geografi, cuaca dan budaya ialah dengan melihat kemajuan pantas yang berjaya dicapai negara Botswana, sedangkan negara-negara Afrika lain di sekitarnya masih terus miskin dan tertindas.

3) Sebaliknya, kejayaan sesebuah negara bergantung sepenuhnya kepada institusi politik yang berperanan penting membentuk dan membangunkan institusi ekonomi.

4) Faktor ini dapat dibuktikan dengan membandingkan kemajuan yang berjaya dicapai oleh Korea Selatan yang melaksanakan demokrasi serta dasar ekonomi terbuka, selain Korea Utara yang dipimpin secara kuku besi dan mengamalkan dasar langit tertutup

5) Sistem politik yang inklusif mencipta insentif yang seimbang untuk semua lapisan rakyat bersaing secara sihat, memberikan ganjaran untuk inovasi baru dan menggalakkan penyertaan massa dalam pasaran ekomoni yang terbuka

6) Hasilnya, sektor ekonomi turut berkembang pesat dengan peranan kerajaan memerintah yang telus dan efektif.

7) Sistem politik yang memeras (extractive) pula hanya dikuasai oleh beberapa kerat elitis yang hanya fokus untuk mengkayakan kelompok mereka dengan cara menindas rakyat jelata.

8) Hasilnya, bidang ekonomi di negara-negara ini akan turut berteraskan ekonomi memeras (extractive) yang dikuasai golongan kapitalis yang kejam

9) Walaupun sejarah menunjukkan negara bangsa dengan institusi politik dan ekonomi yang memeras tetap boleh mencatatkan kemajuan, tapi ia biasanya tidak bertahan lama dan akhirnya tumbang sama ada oleh gelombang kebangkitan rakyat atau perang saudara yang berlaku.

10) Fakta-fakta di atas dikuatkan dengan kajian dan analisas sejarah terhadap empayar Rom, Mayan, Venice, Soviet Union, Amerika Latin, England, Eropah, Amerika Syarikat dan Afrika

*dirumus dari buku Why Nations Fail

Ir Muhammad Lukman Al Hakim Muhammad


Angka kematian akibat tanah runtuh di Ecuador meningkat 24 orang

QUITO, 30 Jamadilakhir 1443H, Rabu – Angka kematian tanah runtuh di ibu negara Ecuador, Quito meningkat sekurang-kurangnya 24 orang, hari ini.

Jabatan Keselamatan Quito berkata, sekurang-kurangnya 48 orang cedera, manakala 12 lagi dilaporkan hilang dalam bencana yang mengakibatkan lapan rumah runtuh sementara yang lain-lain rosak apabila lereng bukit itu runtuh lewat hari Isnin.

Terdahulu, Datuk Bandar, Santiago Guarderas memaklumkan, 22 mangsa terkorban dibawa ke bilik mayat dan dua mangsa lain yang cedera berada dalam keadaan kritikal.

Pada masa sama, dilaporkan bahawa jiran-jiran kawasan sekitar turut menyertai pekerja penyelamat dalam mencari mangsa runtuhan yang terselamat dalam bencana yang melanda berikutan hujan hampir 24 jam.

Hujan lebat pada Isnin menyebabkan struktur pengumpulan air di gaung berhampiran kawasan kejiranan kelas pekerja La Gasca dan La Comuna.

Ia menyebabkan lumpur dan batu menimpa kediaman dan menjejaskan bekalan elektrik.

Video media sosial menunjukkan sungai berlumpur mengalir melalui jalan kejiranan, menghanyutkan pokok, kenderaan, tong sampah dan juga tiang elektrik.

Imej lain menunjukkan beberapa orang diselamatkan dari arus oleh jiran.

Pihak berkuasa tidak menolak kemungkinan berlakunya tanah runtuh lagi.

Ecuador menghadapi hujan lebat di beberapa kawasan, yang menyebabkan sungai melimpah dan menjejaskan ratusan rumah dan jalan raya.

Hujan di Quito pada Isnin bersamaan dengan 75 liter setiap meter persegi, angka tertinggi dalam hampir dua dekad. – Agensi


Ganggu kalimah Allah sebahagian rancangan capai New World Order

BANGI, 5 Ramadan 1442H, Sabtu – Isu kalimah Allah adalah satu perancangan strategik bagi mencapai objektif terbesar Barat iaitu New World Order (NWO).

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menegaskan, NWO dicipta oleh Amerika Syarikat (AS) selepas kejatuhan Soviet Union bertujuan untuk menjamin kuasa unipolar terus berpusat di negara tersebut.

“Mereka mahu jadi polis dunia dan jadikan negara Islam sasaran untuk diganggu-gugat dengan memecah belahkan rakyatnya,” katanya.

Beliau berkata demikian dalam ucapan pembukaan Persidangan Susulan Isu Kalimah Allah dan isu-isu mengenai agama Islam, hari ini.

Mengulas lanjut, Haji Aminuddin juga mendakwa, isu kalimah Allah bukan berlaku secara tiba-tiba tanpa sebarang perancangan rapi.

Oleh itu, dakwa beliau, ianya bukan satu-satunya isu yang djadikan sebagai bahan pertikaian berkaitan agama Islam.

“Sebaliknya semua isu itu ada perkara tersembunyi yang dikenali sebagai ‘blind spot’.

“Mereka biarkan kita bermain dengan ‘game’ yang mereka caturkan, tetapi sebenarnya mereka memerlukan perkara lain,” jelasnya,

Dalam pada itu, beliau berkata, pemimpin serta umat Islam tidak boleh menjadi naif dengan permasalahan yang timbul di dalam agama pada ketika ini.

Sarannya, untuk tidak terperangkap dengan permainan pihak tertentu, umat Islam harus mencipta agenda tersendiri sebagai alternatif kepada Barat.

“Kalau Barat ada New World Order, kenapa tidak kita ada New Islamic Order?

“Mungkin ini satu cadangan pelik, tetapi harus difikirkan kerana negara tidak harus terus-menerus dicaturkan oleh Barat,” katanya lagi.


Pelitup muka bukan perubatan perlu ada perakuan SIRIM

PUTRAJAYA, 3 Ramadan 1443H, Selasa – Berkuat kuasa 4 Julai depan, semua pengilang dan pengimport pelitup muka bukan perubatan perlu membuat permohonan perakuan serta penandaan MS SIRIM daripada SIRIM QAS International Sdn Bhd.

Kementerian Perdagangan Dalam Negeri dan Hal Ehwal Pengguna (KPDNHEP) dalam satu kenyataan hari ini berkata, ia susulan pewartaan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011, hari ini.

Menurut KPDNHEP, pewartaan tersebut bertujuan memastikan pelitup muka bukan perubatan yang dihasilkan sama ada dalam negara atau diimport mematuhi standard keselamatan yang telah ditetapkan menerusi perintah itu.

“Penandaan MS SIRIM hendaklah diletakkan pada kotak atau bungkusan yang mudah dilihat pengguna.

“Penandaan MS SIRIM pada pelitup muka bukan perubatan menunjukkan ia telah mematuhi standard, berkualiti dan selamat digunakan,” menurut kementerian itu.

KPDNHEP berkata, pewartaan berlandaskan prinsip semangat Keluarga Malaysia itu dapat menjaga kesejahteraan rakyat dan melindungi kepentingan pengguna.

Justeru, kementerian berharap dapat mengatasi isu lambakan pelitup muka bukan perubatan yang tidak berkualiti di pasaran Malaysia dengan adanya perintah terbabit.

Kegagalan mematuhi perintah tersebut boleh menyebabkan mana-mana syarikat dikenakan denda tidak melebihi RM200,000 manakala bagi kesalahan kali kedua atau berikutnya boleh dikenakan denda tidak melebihi RM500,000.

Bagi individu pula, denda yang dikenakan tidak melebihi RM100,000 atau dipenjara tidak melebihi tiga tahun atau kedua-duanya sekali, dan bagi kesalahan kali kedua atau berikutnya, boleh didenda tidak melebihi RM250,000 atau penjara maksimum lima tahun atau kedua-duanya sekali.-  Bernama


Tindakan PDRM longgar syarat kredit BM tak betul: Prof Awang Sariyan

BANGI, 1 Syaaban 1442H, Ahad – Mengecualikan kelulusan kepujian Bahasa Melayu SPM atas alasan untuk mendorong bukan Bumiputera berkhidmat sebagai Konstabel polis bukan keputusan yang betul.

Pengerusi Lembaga Pengelola, Dewan Bahasa dan Pustaka (DBP), Prof Datuk Dr Awang Sariyan berkata, terdapat motivasi lain yang lebih wajar dan munasabah untuk membuka peluang kepada mereka.

Katanya, kelonggaran seperti itu adalah antara punca Dasar Bahasa Kebangsaan tidak mantap, walaupun sudah lebih 60 tahun negara merdeka.

“Semua warganegara patut bersedia berkhidmat menjaga keamanan dan keselamatan negara tanpa syarat.

“Malah, syarat untuk menjadi warganegara yang baik ialah kesediaan berkhidmat kepada negara,” katanya dalam satu kenyataan di Facebook.

Media sebelum ini melaporkan, mana-mana individu bukan Bumiputera yang tidak memperoleh kredit dalam mata pelajaran Bahasa Melayu boleh memohon jawatan Konstabel PDRM.

Kelonggaran syarat itu diberi bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera mulai 18 Mac ini.

Pengarah Jabatan Pengurusan Bukit Aman, Datuk Ramli Din berkata, kelonggaran syarat ini sebagai galakan supaya lebih ramai rakyat Malaysia bukan Bumiputera menyertai PDRM kerana pasukan ini memerlukan khidmat mereka.

Katanya, kelonggaran syarat ini sebagai galakan supaya lebih ramai rakyat Malaysia bukan Bumiputera menyertai PDRM kerana pasukan ini memerlukan khidmat mereka.

Bagaimanapun, mereka yang terpilih ke dalam jawatan perlu menduduki semula subjek Bahasa Melayu peringkat SPM dalam tempoh enam tahun mereka berkhidmat dan perlu lulus dengan kepujian.


Pengganas Israel makin agresif tembak mati warga Palestin

HEBRON, 16 Muharram 1445H, Khamis – Seorang remaja lelaki Palestin maut ditembak tentera Israel di Tebing Barat yang diduduki pada Selasa.

Kementerian Palestin, Mohammad Farid al-Za’areer, 15, dibunuh berhampiran penempatan haram Israel Shim’a dekat Hebron.

Tentera Israel mendakwa, Farid kelihatan mencurigakan ketika mereka melalui stesen bas dan memutuskan untuk mendekatinya untuk disoal siasat.

Farid kemudian didakwa mengeluarkan pisau dan tentera Israel melepaskan tembakan ke arahnya sekali gus membunuh remaja itu.

Menurut sumber tempatan Palestin, Farid adalah salah seorang pelajar terbaik dalam kelasnya.

Beberapa jam sebelum itu, seorang lelaki Palestin dibunuh oleh tentera Israel di Baitulmaqdis Timur yang diduduki.

Muhannad al-Mazra’a, 20, didakwa melepaskan tembakan berhampiran penempatan Israel Ma’ale Adumim, mencederakan enam warganya sebelum ditembak mati oleh tentera Israel.

Pautan terdahulu;


Dr Mohamad Nor tekad terjun arena politik demi khidmat bakti pada rakyat

Oleh Athirah Huda Zalhe

BANGI, 15 Rabiulakhir 1444H, Khamis – Meskipun berlainan haluan, calon Pejuang di Parlimen Indera Mahkota, Dr Mohamad Nor Sundari tekad menyahut cabaran ‘terjun’ ke arena politik daripada dunia perubatan.

Beliau percaya pengalamannya selama 30 tahun sebagai doktor perubatan dan pembabitannya dalam pertubuhan bukan kerajaan (NGO) mampu mendekatkan dirinya dengan pengundi di Parlimen Indera Mahkota pada Pilihan Raya Umum Ke-15 (PRU15).

Sebagai aktivis NGO dan sukarelawan dalam banyak misi perubatan, Dr Mohamad Nor yakin sudah tiba masa untuk beliau melangkah ke hadapan dengan berada di arena politik bagi menabur khidmat bakti kepada masyarakat.

“Selama 30 tahun terlibat dalam NGO sebagai aktivis, saya rasa tiba masa untuk melangkah ke depan bersama dengan masyarakat supaya dengan adanya saya di persada politik dapat memberi yang lebih baik.

“Kerana dasar-dasar yang hendak kita ubah sebenarnya tidak dapat dilakukan jika berada di fasa NGO, saya yakin memang satu cabaran yang sangat besar bila mana saya berdepan dengan politik, maka saya ambil ia sebagai satu cabaran,” katanya menerusi siaran langsung di Facebook BERJASA, malam tadi.

Seiring dengan tekad itu, Dr Mohamad Nor sudah merangka beberapa idea pembangunan dan kebajikan khususnya untuk pengundi di Indera Mahkota, termasuk golongan muda.

Selain melihat peluang memperluaskan industri pelancongan, beliau juga merancang untuk mengoptimumkan sumber semula jadi dan memajukan hub perubatan di kawasan berkenaan.

“Jadi perkara utama yang kita akan lakukan adalah menyusun semula masyarakat supaya mereka ini dapat memacu ekonomi mereka melalui perniagaan dan aspek lain yang boleh membantu kehidupan keluarga.

“Antara lain perkara utama yang perlu saya buat ialah menaikkan ekonomi golongan muda ini supaya mereka terlibat secara langsung dalam aktiviti pelancongan sama ada melalui perniagaan ‘homestay’ atau sukan air,” katanya.

Justeru, beliau menggesa pengundi terutama daripada golongan muda untuk melihat sudut pandang dan idea berbeza yang ditonjolkannya di Parlimen berkenaan pada pilihan raya kali ini.

“Kita harapkan, pengundi muda ini pilihlah mereka yang benar-benar bekerja dan memberi yang terbaik kepada kita.

“Jadi kalau pertimbangkan pilihan kita, maka kita perlu pilih yang terbaik di mana kita boleh memberi ruang kepada calon yang mempunyai sudut pandang berbeza dengan cara politik sekarang,” katanya.


PBB bukan platform adil, neutral selesai masalah umat Islam

Oleh Siti Hafidah Abd Ghaffar

BANGI, 9 Syawal 1442H, Jumaat – Kewujudan Pertubuhan Bangsa-Bangsa Bersatu (PBB) wajar dimanfaatkan oleh pemimpin Islam bagi menyatakan suara umat serta pendirian tegas – berasaskan fakta dan kebenaran – dalam perkara melibatkan rejim Zionis Israel.

Selain itu, PBB juga boleh dijadikan platform dalam mempengaruhi keputusan negara-negara lain berdasarkan sumber fakta.

Bagaimanapun pemimpin negara Islam diingatkan untuk tidak mengharapkan PBB sepenuhnya sebagai platform yang adil dan neutral untuk menyelesaikan masalah umat.

Ini kerana berdasarkan rekod sejarah, PBB tidak pernah walau sekalipun memutuskan sebarang resolusi konkrit yang bercanggah dengan kehendak rejim Zionis Israel, kata Ketua Pegawai Eksekutif IRIS Institute (IRIS), Syed Ahmad Israa’ Syed Ibrahim.

Katanya, sejarah juga mencatatkan bagaimana dalam proses resolusi pada tahun 1947, undi-undi negara anggota PBB boleh ‘dibeli’ dan dimanipulasi oleh rejim Zionis melalui pelbagai cara seperti sogokan kepada individu dan ‘bantuan kewangan’ kepada negara.

Ia juga termasuk ancaman atau tekanan ekonomi serta campur tangan langsung ke atas pemimpin-pemimpin negara.

“Sehingga ke hari ini, rekod-rekod berkaitan isu Palestin di platform PBB menunjukkan bahawa pengaruh dan ruang manipulasi Zionis ke atas PBB masih seperti dahulu.

“PBB membenarkan sesetengah pemimpin negara Islam untuk meluahkan perasaan (venting pressure) tetapi platform ini tidak akan membenarkan sebarang usaha konkrit berlaku untuk mengembalikan status asal Palestin.

“… meskipun PBB sendiri mengiktiraf hak kendiri dan hak mempertahankan diri bagi mana-mana bangsa yang berdaulat,” katanya ketika dihubungi Ismaweb.net.

Mengulas lanjut mengenai keadaan yang berlaku di Palestin, beliau berkata, Zionis menjadikan PBB sebagai platform untuk memberikan ilusi kononnya wujud harapan dan perbincangan serius di peringkat antarabangsa untuk membela Palestin.

“Tetapi segala perbincangan itu tidak akan dimanifestasi ke dalam bentuk tindakan,” katanya.


KPWKM maklum sesetengah polis enggan terima laporan keganasan rumah tangga

PUTRAJAYA, 25 Syaaban 1443H, Isnin – Kementerian Pembangunan Wanita, Keluarga dan Masyarakat (KPWKM) maklum sesetengah anggota polis enggan menerima laporan mangsa keganasan rumah tangga dengan alasan ia adalah isu keluarga.

Sehubungan itu, Menterinya, Datuk Seri Rina Harun menasihatkan mangsa untuk segera ke hospital dan mendapatkan laporan perubatan.

“Laporan daripada hospital dapat diguna pakai supaya pihak polis tak boleh menidakkan laporan yang mereka buat,” katanya kepada media selepas melancarkan Buku Wanita Bangkit di sini hari ini.

Rina berkata, Jabatan Kebajikan Masyarakat pula akan mengeluarkan Perintah Perlindungan Kecemasan (EPO) bagi mengasingkan suami dan isteri sekiranya didera.

Beliau berkata demikian ketika diminta mengulas keluhan segelintir mangsa keganasan rumah tangga bahawa mereka berdepan dengan kesukaran untuk melaporkan keganasan yang berlaku kerana sesetengah anggota polis enggan mengambil laporan kerana mendakwa ia melibatkan masalah keluarga.

Rina berkata, pihaknya juga akan membawa isu keengganan menerima laporan mangsa keganasan rumah tangga itu, semasa sesi libat urus bersama Kementerian Dalam Negeri (KDN).

“Isu dengan balai polis kita akan buat semakan dan libat urus dengan KDN supaya masalah ini dapat diatasi.

“Kita tahu isu-isu seperti ini, ada unit Bahagian Siasatan Seksual, Penderaan dan Kanak-kanak (D11), itu di bawah KDN. Perkara ini inputnya akan kita masukkan dalam perbincangan seterusnya sebab perbincangan kita sentiasa berjalan,” katanya.

Mengenai buku Wanita Bangkit, Rina berkata buku itu memuatkan 34 kisah benar yang digarap daripada pengalaman klien agensi di bawah KPWKM, dengan naratifnya bakal membangkitkan semula semangat dan motivasi golongan wanita walau dirundung dalam apa jua keadaan.

Buku Wanita Bangkit hasil kerjasama KPWKM melalui Institusi Sosial Malaysia dan Akademi Bonda Nor dijual di beberapa kedai buku pada harga promosi RM35. – Bernama


Mengejutkan! Ada pihak cuba main naratif perkauman, politikkan isu basikal lajak

MAHKAMAH Tinggi Johor Bahru telah memerintahkan agar Cik Sam Ke Ting dikenakan enam tahun penjara dan denda RM6,000 kerana mengakibatkan kematian lapan orang remaja dalam kes ‘basikal lajak’ di Johor, baru-baru ini.

Walaupun hukuman itu tidak setimpal dengan nyawa lapan remaja namun sekurang-kurangnya mereka mendapat pembelaan. Saya yakin pihak keluarga yang terlibat pasti merasa lega.

Namun apa yang mengejutkan saya ada pihak yang bersungguh-sungguh cuba mempolemikkan dan ada yang cuba memainkan naratif perkauman apabila Cik Sam Ke Ting didapati bersalah. Ada yang ambil kesempatan mempolitikkannya juga.

Apakah mereka ini manusia atau haiwan yang tak berhati perut? Apakah mereka mahu bersekongkol dengan pesalah?

Malah, saya difahamkan cubaan-cubaan sebegini bukannya baharu, tetapi sejak lima tahun yang lalu iaitu ketika awal-awal kes ini berlaku. Kini ianya hangat kembali.

Saya difahamkan masih ada peluang untuk beliau melakukan rayuan. Malah, ramai peguam yang menawarkan khidmat guaman, termasuk ahli-ahli politik sendiri.

Bagi saya, biarlah Mahkamah Rayuan putuskan jika beliau benar-benar tidak bersalah dan patut dilepaskan kerana mengakibatkan lapan nyawa terkorban itu.

Saya harap tiada yang termakan provokasi-provokasi murahan yang sedang tersebar dan bergerak secara teratur sekarang ini sehingga subjudis apatahlagi perkara-perkara lain yang tidak diingini.

Aminuddin Yahaya
Pengerusi PEMBELA
14 April 2022


WHO hantar 72 tan metrik bantuan perubatan ke Turkiye-Syria

LONDON, 20 Rejab 1444H, Sabtu – Pertubuhan Kesihatan Sedunia (WHO) menghantar bekalan perubatan kepada kira-kira 400,000 mangsa yang terjejas akibat gempa bumi kuat di Turkiye dan Syria.

WHO dalam kenyataan berkata, dua penerbangan bantuan kemanusiaan pertama telah membawa 72 tan metrik bekalan perubatan untuk 100,000 mangsa di kedua-dua negara.

Manakala, penerbangan ketiga membawa 37 tan metrik bekalan perubatan kecemasan untuk 300,000 lagi mangsa yang dijadualkan tiba di Syria pada Ahad, katanya.

“Sebagai tindak balas kepada gempa bumi dahsyat yang memberi kesan kepada Turkiye dan Syria, WHO menghantar 72 tan metrik bekalan pembedahan kecemasan dan trauma, termasuk rawatan kepada kedua-dua negara untuk menyokong usaha tindak balas berterusan,” katanya.

Ketua Pengarah WHO, Tedros Adhanom Ghebreyesus berkata, mangsa yang terselamat kini berdepan suhu sejuk dan gegaran susulan berterusan menyebabkan akses yang terhad kepada tempat perlindungan, makanan, air serta rawatan perubatan.

“Kami berlumba dengan masa untuk menyelamatkan nyawa mereka,” katanya.

Setakat hari keenam selepas kejadian, lebih 20,200 korban direkodkan dengan lebih 80,000 yang lain cedera selepas gempa bumi berukuran 7.8 magnitud menggegarkan selatan Turkiye.

Gempa bumi bermagnitud 7.7 dan 7.6 yang berpusat di wilayah Kahramanmaras itu telah menjejaskan kira-kira 13 juta orang di 10 wilayah Turkiye, termasuk Adana, Adiyaman, Diyarbakir, Gaziantep, Hatay, Kilis, Malatya, Osmaniye serta Sanliurfa.

Sementara di Syria, jumlah kematian turut meningkat melebihi 3,300 dengan lebih 5,200 yang lain cedera.- Agensi


Akhlak nabi menghadapi cercaan

1. MUSIM COVID-19 menjadikan sebahagian kita tuduh-menuduh, saling menyalahkan bahkan menggunakan kata kesat dalam meletakkan kesalahan pada yang lain. Cacian serta kejian tidak menyelamatkan kita dari COVID.

2. Kita seharusnya berkerjasama dalam menangani isu kesihatan ini. Hentikan perebutan kuasa dan perbalahan politik dan fokus kepada menangani wabak serta membantu golongan yang terjejas akibat ekonomi yang merudum.

3. Andai dikecam, teladani sifat para Nabi dalam menghadapi cacian manusia dengan memberikan penjelasan yang baik. Perhatikan bagaimana Nabi Hud menjawab tuduhan kebodohan yang diungkapkan oleh kaum baginda.

4. Perbalahan dan saling bercakaran merugikan kita. Insiden penularan di Sabah dan Kedah seharusnya memberikan kita pengajaran yang jelas bahawa kerakusan manusia memberikan kesan yang merosakkan bahkan meragut nyawa.

Semoga Allah membimbing kita.

Dr. Ahmad Sanusi Azmi


Aliran Sungai Helmand: Taliban sedia berperang

KABUL, 21 Muharam 1445H, Selasa – Taliban bersedia berperang dengan Iran susulan pertikaian air dan akan menghantar ribuan tentera dan pengebom berani mati di kawasan berkenaan.

Ugutan berkenaan dibuat ketika pertikaian semakin memuncak mengenai air di Sungai Helmad selepas Tehran memberi amaran supaya Taliban menghormati perjanjian 1973.4

Mengikut perjanjian berkenaan, Iran menerima 820 juta meter padu air setiap tahun pada kadar aliran 22 meter padu sesaat.

Bagaimanapun perjanjian itu tidak dapat dilaksanakan dengan sempurna berikutan konflik yang berterusan selama empat dekad di negara itu.

Taliban mendakwa negaranya hanya menggunakan 25 peratus sumber air dan selebihnya ke negara jiran termasuk Iran dan Pakistan.

Sementara itu, Perunding kanan Kumpulan Krisis Antarabangsa di Afghanistan, Graeme Smith berkata, kekurangan air di Sungai Helmand adalah berpunca daripada perubahan iklim.

Ini kerana, negara itu semakin panas dan mengalami lebihan hujan yang besar diikuti dengan musim kemarau yang teruk.

Iran pula mendakwa Afghanistan mengurangkan aliran air sejak Taliban mendapat semula kawalan selain tidak mengekalkan pihak Afghanistan dalam proses tawar-menawar.

Link berkaitan:


Sasterawan Negara Kemala meninggal dunia pada usia 80 tahun

KUALA LUMPUR, 20 Rabiulawal 1443H, Rabu – Sasterawan Negara, Datuk Ahmad Khamal Abdullah yang lebih dikenali dengan nama pena Kemala meninggal dunia, hari ini.

Dewan Bahasa dan Pustaka dalam kenyataan di Facebook memaklumkan, Allahyarham menghembuskan nafas terakhir pada usia 80 tahun.

Menurut DBP, pemergian Allahyarham merupakan kehilangan yang besar kepada negara khasnya dalam dunia sastera tanah air.

“Warga Dewan Bahasa dan Pustaka merakamkan ucapan takziah kepada keluarga Sasterawan Negara Datuk Ahmad Khamal Abdullah atau Kemala.

“Allahyarham memberikan sumbangan yang besar dalam perkembangan sastera tanah air dan nusantara. Allahyarham sentiasa memberikan kerjasama yang sangat baik dan bergiat aktif bersama-sama DBP demi bahasa dan persuratan Melayu,” kata DBP hari ini.

Terdahulu, media melaporkan Ahmad Khamal meninggal dunia ketika tidur kira-kira jam 12 tengah hari tadi.

Berita tersebut disahkan anaknya Ainal Adnin Ahmad dalam satu kenyataan.

Pada 2011, Ahmad Khamal dinobatkan sebagai penerima Anugerah Sastera Negara Ke-11, yang membawa gelaran Sasterawan Negara.


COVID-19: Indonesia catat 3,269 kes baharu dalam tempoh 24 jam

JAKARTA, 16 Muharram 1442H, Jumaat – Indonesia mencatatkan 3,269 kes positif baharu COVID-19 dalam tempoh 24 jam, menjadikan kes positif keseluruhan di republik itu kini meningkat kepada 187,537 kes.

Berdasarkan data yang disiarkan di laman sesawang rasmi pemerintah Indonesia berkenaan COVID-19, www.covid19.go.id, hari ini, sebanyak 85,178 lagi pesakit masih dalam pemantauan virus berkenaan.

Bagi tempoh 12 tengah hari semalam sehingga 12 tengah hari ini, sebanyak 82 lagi kematian berlaku, menjadikan jumlah kematian keseluruhan kini 7,832 orang.

Provinsi Jakarta mencatatkan kes positif keseluruhan tertinggi di republik itu iaitu 44,280 kes, dengan tambahan 880 kes baharu.

Provinsi Jawa Timur mencatatkan jumlah kematian keseluruhan tertinggi iaitu 2,488 orang, diikuti Jakarta (1,252), Jawa Tengah (1,066), Sulawesi Selatan (368) dan selebihnya di 32 provinsi yang lain. -Bernama


Kes harian baharu melonjak kepada 33,209 semalam

KUALA LUMPUR, 2 Syaaban 1443H, Sabtu – Kes harian baharu COVID-19 melonjak kepada sebanyak 33,209 semalam dengan 11 buah negeri mencatat kes empat angka, didahului Selangor sebanyak 8,897 kes.

Ini kali kedua minggu ini, Malaysia mencatat kes melepasi 30 ribu. Pada 3 Mac 2022, Kementerian Kesihatan Malaysia melaporkan sebanyak 32,467 kes.

Negeri lain yang mencatat kes empat angka pada 4 Mac 2022 ialah WP Kuala Lumpur (4,105), Kedah (3,060), Pulau Pinang (2,592), Johor (2,359), Sabah (2,131), Negeri Sembilan (1,679), Kelantan (1,572), Perak (1,544), Pahang (1,535) dan Sarawak (1,333).

Kes import terus menunjukkan trend meningkat dengan semalam sebanyak 441 kes dilaporkan berbanding 413 kes pada 3 Mac. Rekod kes import lain sepanjang Rangkuman Mingguan Bernama (26 Feb hingga 4 Mac 2022) ialah 26 Feb (256 kes), 27 Feb (246 kes), 28 Feb (298 kes), 1 Mac (448 kes) dan 2 Mac (428 kes).

Antara 80 peratus hingga 90 peratus daripada kes import ini melibatkan warganegara Malaysia.

Sebanyak 78 lagi kes kematian dilaporkan semalam, meningkatkan kes kumulatif kepada 33,106 kes.

Sementara itu, data COVIDNOW KKM setakat pukul 11:59mlm 4 Mac 2022 menunjukkan kes aktif COVID-19 sebanyak 305,010 kes dan daripada jumlah itu, sebanyak 292,696 kes (96.0 peratus) dikuarantin di rumah.

Sebanyak 3,442 kes (1.1 peratus) lagi di Pusat Kuarantin dan Rawatan COVID-19 (PKRC); 8,524 kes (2.8 peratus) di hospital; 137 kes (0.0 peratus) di Unit Rawatan Rapi (ICU) tanpa memerlukan Alat Bantuan Pernafasan (ABP) sementara 211 kes (0.1 peratus) di ICU memerlukan ABP. – Bernama


Harga mahal, kualiti tak setimpal ibarat ambil harta secara batil: Mufti

BANGI, 8 Ramadan 1443H, Ahad – Mufti Pulau Pinang, Datuk Seri Wan Salim Wan Mohd Noor menyifatkan, tindakan peniaga meletakkan harga mahal dengan kualiti yang tidak setimpal diibarat mengambil harta secara batil.

Beliau menegaskan, Islam juga melarang umatnya melakukan penipuan dalam perniagaan.

“Perbuatan itu juga menggambarkan hati seseorang itu tidak bersih kerana tergamak menipu dalam perniagaan terutamanya pada bulan Ramadan.

“Islam adalah agama keamanan dan membawa mesej rahmat untuk semesta alam. Apa jua tindakan yang boleh menjejaskan keharmonian hidup bermasyarakat dan menafikan rahmat dan kasih sayang antara sesama manusia adalah haram menurut hukum syarak.

“Tindakan sebahagian peniaga menaikkan harga barang-barang sewenang-wenangnya dengan mengambil kesempatan daripada keperluan dan hajat orang ramai adalah termasuk di dalam pengertian mengambil harta manusia secara batil,” katanya seperti dipetik akhbar tempatan, hari ini.

Wan Salim berkata demikian sebagai mengulas mengenai peniaga bazar Ramadan yang menaikkan harga makanan selain kualiti makanan tidak setimpal dengan harga dijual.

Sebelum ini, sesetengah peniaga bazar Ramadan di beberapa negeri dikatakan menaikkan harga juadah sehingga 30 peratus.

Peniaga berkenaan memberi alasan ianya terpaksa dilakukan kerana berlaku kenaikan harga barang mentah, sewa tapak dan kos memasak.

Dalam pada itu, Wan Salim berkata, perbuatan peniaga seperti itu jelas membuktikan hati yang kotor dan sifat mementingkan diri sendiri selain tidak peka terhadap kesusahan orang lain.

Malah, tegas beliau Islam sangat melarang umatnya berbuat sedemikian.

“Ini bukan akhlak seorang yang beriman yang sepatutnya bersimpati dan sensitif terhadap kesusahan yang dihadapi oleh saudara sesama Islam.

“Perbuatan meletakkan harga barang keperluan yang tinggi termasuk makanan serta mengeksploitasi hajat orang ramai untuk menikmati juadah amat tidak wajar,” katanya.

Katanya lagi, sempena Ramadan, peniaga sepatutnya jujur dalam menjalankan perniagaan selain lebih mementingkan membuat kebajikan demi meraih pahala berganda.

“Ia juga bagi merealisasikan amalan saling tolong menolong dalam membuat kebajikan yang amat digalakkan di dalam Islam.

“Saya menasihati para peniaga terutama yang beragama Islam supaya tidak mengambil keuntungan yang melampau dengan menaikkan harga jualan sesuka hati, sebaliknya mereka perlu mencari keberkatan hidup dengan bertimbang rasa kepada sesama insan,” katanya.


Korban perang Russia-Ukraine kini cecah 1,793

GENEVA, 9 Ramadan 1443H, Isnin – Angka kematian orang awam dalam perang Russia-Ukraine dilaporkan meningkat kepada 1,793, manakala jumlah pelarian juga kini melebihi 4.5 juta, menurut Pertubuhan Bangsa-Bangsa Bersatu (PBB).

Pejabat Pesuruhjaya Tinggi Hak Asasi Manusia PBB (OHCHR) dalam satu kenyataan berkata, sekurang-kurangnya 2,439 lagi orang dilaporkan cedera di Ukraine sejak 24 Februari lalu.

Bagaimanapun, agensi itu kekal mengulangi bahawa angka sebenar dijangka jauh lebih tinggi daripada yang dilaporkan.

“Kebanyakan korban awam yang direkodkan berpunca daripada penggunaan senjata letupan dengan kawasan impak yang luas, termasuk tembakan daripada artileri berat dan sistem roket pelancar berganda serta peluru berpandu dan serangan udara,” kata kenyataan itu.

Data Pesuruhjaya Tinggi PBB bagi Pelarian (UNHCR) menunjukkan bilangan pelarian perang Ukraine juga meningka kepada 4,503,954 sejak permulaan perang.

Kebanyakan mereka telah pergi ke negara jiran – lebih 2.59 juta ke Poland, 686,232 ke Romania, 419,101 (Hungary), 410,882 (Maldova), 404,418 (Russia), 314,485 (Slovakia) dan 19,096 ke Belarus – menurut angka terkini UNHCR.

Berjuta-juta lagi kehilangan tempat tinggal di Ukraine dengan kemas kini daripada Pertubuhan Antarabangsa untuk Migrasi awal minggu ini meletakkan jumlah itu pada 7.1 juta. – Agensi


Desakan iktiraf UEC petanda buruk masa depan pendidikan negara

KUALA LUMPUR, 5 Jamadilawal 1444H, Rabu – Tan Sri Rais Yatim menempelak pihak yang berterusan mendesak pengiktirafan Sijil Peperiksaan Bersepadu (UEC) kerana ia berisiko dan petanda buruk kepada masa depan pendidikan negara.

Yang Dipertua Dewan Negara itu berkata, kerajaan tidak boleh berdiam diri, sebaliknya perlu bersedia mempertahankan hak pendidikan nasional yang mengandungi sifat asas.

“Saya dapati tuntutan itu berbentuk menggertak sedangkan kerajaan baharu sahaja dibentuk. Ia mencerminkan pendirian ‘opportunist’ mereka, isu pengiktirafan ini menyentuh berhubung kestabilan pendidikan negara dan perlu diteliti lebih mendalam.

“Namun saya percaya Perdana Menteri, Datuk Seri Anwar Ibrahim, sudah biasa dengan ‘gelagat’ ini. Kerajaan melalui Kementerian Pendidikan kelak perlu mengambil kira untuk menubuhkan satu jawatankuasa bagi menjawab segala tuntutan ini,” katanya seperti dilapor Berita Harian.

Pada masa sama, Rais berkata, pihaknya mahu isu berhubung pengiktirafan ini menemui titik noktah kerana ia tidak boleh menyebabkan berlakunya situasi duri dalam daging apabila gesaan mengenainya sering dibangkitkan.

Beliau berkata, UEC dilihat boleh menyebabkan pertembungan terhadap sistem peperiksaan sedia ada yang diamalkan dalam pendidikan negara.

Tegasnya, negara tidak memerlukan terlalu banyak peperiksaan kerana intipati tertentu dalam UEC itu boleh diserapkan dalam sistem pendidikan nasional.

“Kenapa perlu dibuat dua peperiksaan di negara ini, sedangkan saya yakin ada perkara dalam UEC yang boleh diserapkan sahaja dalam sistem pendidikan.

“Saya suka menggesa supaya pendidikan di sekolah kebangsaan perlu dibuat pembetulan di semua peringkat supaya pelajar Cina, misalnya berminat untuk belajar di sekolah kebangsaan.

“Kita tidak mahu menerima pensijilan, mereka namun saya tidak nampak adanya peningkatan standard bagi capaian pendidikan di sekolah kebangsaan, sebaliknya ramai pula pelajar Melayu yang beralih ke sekolah jenis kebangsaan.

“Saya rasa ini satu dilema yang perlu diatasi oleh menteri pendidikan baharu nanti apabila selesainya pembentukan Kabinet kelak,” katanya.

Berita berkaitan:


Gangguan bekalan air di 686 kawasan di Selangor malam ini

KUALA LUMPUR, 29 Safar 1442H, Sabtu – Sebanyak 686 kawasan di Wilayah Petaling, Gombak, Klang/Shah Alam, Kuala Lumpur dan Hulu Selangor, akan mengalami gangguan bekalan air tidak berjadual bermula 9 malam ini, berikutan henti tugas separa Loji Rawatan Air Sungai Selangor Fasa 1 (LRA SSP1).

Air Selangor Sdn Bhd (Air Selangor) dalam kenyataan malam ini menyatakan,gangguan itu adalah bagi membolehkan kerja pembaikan paip bocor yang menyalurkan air terawat dilakukan.

“Kerja-kerja pembaikan paip bocor ini dijangka siap sepenuhnya pada 8 pagi 18 Oktober. Bekalan air akan mula disalurkan secara berperingkat dan sistem rawatan loji akan kembali seperti biasa pada 2 petang,” menurut kenyataan itu.

Orang ramai boleh merujuk lokasi gangguan bekalan air tidak berjadual tersebut di semua saluran komunikasi rasmi Air Selangor iaitu di Facebook, Twitter, Instagram, aplikasi telefon pintar Air Selangor dan laman sesawang www.airselangor.com.

Air Selangor juga akan memaklumkan perkembangan kerja-kerja pembaikan paip itu dari semasa ke semasa. – Bernama


COVID-19: Peniaga jual maklumat, data peribadi tak selamat?

BANGI, 14 Zulkaedah 1441H, Isnin – Pensyarah Kanan Jabatan Media dan Komunikasi, Universiti Pendidikan Sultan Idris (UPSI), Dr Kamaruzzaman Abdul Manan meluahkan, rasa bimbang apabila maklumat peribadi yang diberikan sama ada secara manual atau melalui aplikasi dalam talian sebelum memasuki premis perniagaan disalah guna.

Beliau berkata, sejak kebelakangan ini, ramai yang mula menerima mesej dan panggilan telefon dari peniaga yang ingin mempromosikan produk mereka.

Katanya, menerusi pertanyaan dengan seorang ejen jualan yang menghubunginya untuk mempromosikan produk, pihak berkenaan memaklumkan bahawa maklumat peribadinya dibeli dari peniaga rekod COVID-19.

“Pendedahan ini amat mengejutkan. Lebih merisaukan, maklumat peribadi itu turut diberikan kepada banyak peniaga atau premis dikunjungi sepanjang tempoh PKP.

“Justeru, timbul persoalan sejauh manakah tahap keselamatan data peribadi rakyat jika ia cenderung untuk disalah guna,” katanya dalam artikel yang disiarkan BHOnline, hari ini.

Mengulas lanjut, Kamaruzzaman berkata, dalam normal baharu yang mewajibkan pendaftaran maklumat, pelanggan tiada pilihan melainkan memberikan maklumat mereka secara rela atau paksa rela.

Sehubungan itu, katanya, bagi menjamin keselamatan data peribadi pelanggan, kerajaan perlu mewajibkan semua premis perniagaan menggunakan aplikasi MySejahtera, bukan merekodkan maklumat pelanggan secara manual atau menggunakan sistem berlainan.

“Jika maklumat peribadi terpaksa direkodkan selain menggunakan aplikasi MySejahtera, data terbabit perlu disimpan rapi. Data perlu diserahkan kepada pihak bertanggungjawab setiap satu atau dua bulan.

“Ia penting bagi memastikan semua maklumat diambil selamat dan hanya digunakan untuk pengesanan semula kontak rapat apabila berlakunya jangkitan COVID-19,” tegasnya.

Sementara kepada peniaga yang mengumpul data peribadi pelanggan, beliau memberi peringatan agar menjadi pihak yang bertanggungjawab untuk memastikan setiap data dikumpul itu selamat.

“Data terbabit bukan milik anda, sebaliknya ia amanah yang perlu dijaga dengan baik. Anda tidak mempunyai hak untuk berkongsi atau menjualnya kepada sesiapa.

“Peniaga yang melakukan pencerobohan data boleh dikenakan tindakan undang-undang.

“Sekiranya didapati bersalah, mereka boleh didenda tidak melebihi RM300,000 atau dipenjarakan selama tempoh tidak melebihi dua tahun atau kedua-duanya,” katanya.

Kamaruzzaman turut menggesa, masyarakat untuk memainkan peranan lebih proaktif dengan melaporkan kepada pihak berwajib sekiranya mengesyaki data mereka diceroboh.


13 maut bangunan runtuh di Kaherah

KAHERAH, 29 Zulhijjah 1444H, Selasa – Sekurang-kurangnya 13 orang maut apabila sebuah bangunan lima tingkat di ibu negara Mesir, Kaherah runtuh pada Isnin, lapor akhbar negara Al-Ahram.

Bangunan di daerah Hadayek el-Kobba di utara pusat Kaherah itu terletak di kawasan perumahan tidak formal yang dibina padat, di mana pekerja penyelamat mencari mangsa yang terselamat melalui runtuhan.

Susulan siasatan awal, Pendakwa Raya Mesir berkata, runtuhan itu berkemungkinan disebabkan oleh salah seorang penduduk tingkat bawah yang merobohkan beberapa dinding ketika kerja penyelenggaraan awal.

Penduduk lelaki itu ditahan dan sedang disoal siasat, katanya.

Kementerian Perpaduan Sosial Mesir mengumumkan akan memberi 60,000 pound Mesir (AS$1939) kepada keluarga mangsa yang terkorban dalam kejadian itu.

Kementerian juga akan menyampaikan bantuan kepada mangsa yang cedera dan memantau kerosakan harta benda berdekatan.

Bangunan runtuh adalah insiden biasa di Mesir kerana standard pembinaan yang lemah di banyak kawasan. – Agensi


LGBT mahu dinormalisasikan? Kumpulan tertentu kini giat lakukan asakan

Oleh Fazleen Safina

BANGI, 28 Syawal 1442H, Rabu – Golongan Lesbian, Gay, Biseksual dan Transgender (LGBT) kini dilihat giat melakukan asakan normalisasi secara halus dan terancang.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, perkara itu dibuktikan apabila golongan berkenaan berbangga ketika tibanya bulan Jun serta cuba menghidupkannya dengan sambutan tanpa perhimpunan.

Beliau berkata, golongan itu hanya menginginkan dunia semata-mata termasuk menggesa Malaysia mengiktiraf budaya hidup mereka yang songsang.

“Mereka akan memaksa sama ada undang-undang digubal untuk membenarkan budaya itu atau pun mewujudkan suasana di mana undang-undang berkenaan, larangan budaya itu tidak lagi dihormati oleh rakyat,” katanya seperti dihubungi Ismaweb.net, hari ini.

Mengulas lanjut, Ustaz Muhammad Fauzi berkata, kerajaan perlu bertindak tegas bagi membendung penularan budaya tidak sihat itu melalui penguatkuasaan undang-undang atau pemerkasaan pendidikan.

Katanya, negara telah mempunyai asas undang-undang dan silibus pendidikan yang boleh mematikan budaya tersebut.

“Yang perlu dilakukan adalah penguatkuasaan dan penambahbaikan dari semasa ke semasa.

“Rakyat pula sama ada yang beragama Islam atau lainnya perlu bersatu membanteras budaya itu.

“Jika budaya ini bertapak di dalam negara, yang akan terkesan bukan sahaja keluarga orang Islam, tetapi keluarga bukan Islam juga akan rosak dan generasi muda mereka akan hancur,” jelasnya


Aktivis minta guru, pelajar tak ke sekolah sehari protes gangguan seksual

PETALING JAYA, 20 Ramadan 1442H, Ahad – Gabungan aktivis dikenali sebagai NSWD Alliance meminta pelajar dan guru membantah budaya rogol dan gangguan seksual dengan tidak hadir ke sekolah selama sehari.

Permintaan itu adalah sebagai sebahagian daripada kempen #MakeSchoolASaferPlace.

“Sebagai bantahan melalui satu peristiwa terbaharu #MakeSchoolASaferPlace, kami menganjurkan #NationalSchoolWalkoutDay (NSWD) untuk menuntut perubahan di sekolah,” katanya seperti dilaporkan oleh The Star, semalam.

Katanya, ketidakhadiran ke sekolah yang ditetapkan pada 6 atau 7 Mei adalah bagi menuntut pembaharuan, mencabar norma, meningkatkan advokasi, melindungi serta menyokong mangsa gangguan seksual di sekolah.

Beberapa tuntutan turut dinyatakan termasuk memperkenalkan perubahan institusi seperti kerangka laporan dan respons, selain latihan yang tepat untuk kakitangan akademik bagi menangani situasi terbabit dengan berhati-hati.

NSWD Alliance adalah gabungan aktivis terdiri antaranya Solidariti Pendidikan, Monsters Among Us, Demokrat Kebangsaan dan Rape Watchdog.

“Laporan terbaharu berkaitan jenaka rogol, gangguan seksual dan pemeriksaan yang dilakukan oleh guru dan warden telah mendedahkan kegagalan sistemik – manakala ibu bapa dan pelajar pula mencari keadilan.

“Kes rogol dan gangguan seksual di sekolah sering tidak dilaporkan untuk melindungi reputasi sekolah dan pelaku, dan statistik awam semasa adalah terhad secara terperinci.

“Oleh itu, aduan pelajar berkaitan budaya rogol, kesalahan seksual, pelanggaran hal privasi dan keselamatan di sekolah mereka adalah penting dan suara-suara ini perlu dipertimbangkan secara serius untuk menggerakkan reformasi di sekolah-sekolah di seluruh Malaysia,” katanya.

Terdahulu, Ain Husniza Saiful Nizam menerusi video di aplikasi TikTok berkata, seorang guru lelaki membuat jenaka berkenaan rogol ketika kelas pendidikan jasmani dan kesihatan.

Beliau berkata, guru terbabit antara lain memberitahu pelajar lelaki bahawa jika mereka ingin merogol, mereka patut menyasarkan orang berusia 18 tahun.

Video tersebut tular dan mencetuskan kemarahan di media sosial.

Walaupun tidak menyangka videonya akan tular, Ain sedia untuk terus memperjuangkan #MakeSchoolASaferPlace, tanda pagar yang dimulakannya dan kini sudah digunakan dalam lebih 114,000 ciapan.

Dengan tanda pagar itu, ramai yang turut berkongsi pengalaman mereka di sekolah, manakala yang lain menyuarakan sokongan.


SUHAKAM cuba longgar undang-undang PATI atas nama hak asasi?

Oleh Siti Hafidah Abd Ghaffar

BANGI, 11 Zulkaedah 1442H, Selasa – Dalam menjaga keselamatan negara, kerajaan perlu bertindak tegas terhadap pendatang asing tanpa izin (PATI) jika kes yang berlaku melibatkan perlanggaran undang-undang.

PATI perlu diurus dengan baik di negara ini kerana keselamatan rakyat adalah suatu yang tidak boleh dikompromi.

Demikian tegas Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni mengulas kenyataan Suruhanjaya Hak Asasi Manusia Malaysia (SUHAKAM) mengenai persepsi negatif kepada pendatang asing tidak berdokumen atau tanpa izin, pelarian dan pencari suaka.

Terdahulu, SUHAKAM meluahkan rasa bimbang dengan kenyataan yang memberi gambaran bahawa pendatang asing tidak berdokumen atau tanpa izin, pelarian dan pencari suaka memberi ancaman kepada keselamatan negara.

Suruhanjaya itu berkata, penguatkuasaan yang lebih ketat terhadap komuniti itu sekali lagi menyebabkan kekecohan, justeru meminta kerajaan mempertimbangkan semula pendekatan terhadap situasi berkenaan.

Katanya, ini bagi mengelakkan pelanggaran berterusan prinsip hak asasi manusia atau memburukkan lagi krisis kesihatan awam.

Selain itu, SUHAKAM turut meminta kerajaan komited untuk menghormati prinsip ‘non-refoulment’ pelarian dan pencari suaka.

“Sebaliknya berjanji untuk melindungi dan menyediakan bantuan yang diperlukan oleh komuniti pendatang dan pelarian agar mereka dapat menjalani kehidupan dengan bermaruah, mampu mencari kerja, mendapat akses kepada pendidikan, penjagaan kesihatan dan tempat tinggal selagi mereka berada di negara ini,” katanya.

Ustaz Muhammad Fauzi berkata, kenyataan SUHAKAM itu dilihat sebagai usaha untuk melonggarkan undang-undang berkaitan PATI atas nama hak asasi pendatang asing tersebut.

Walhal katanya, undang-undang itu sendiri sebenarnya digubal untuk menjaga keselamatan rakyat yang sepatutnya menjadi keutamaan.

“Walaupun mungkin poster yang dikeluarkan oleh Jabatan Imigeresen berkenaan pelarian Rohingya sudah ditarik balik, tetapi sebahagian pihak terus memainkan isu hak asasi pendatang asing tanpa izin.

“Ini dilihat sebagai cubaan jauh untuk mengabsahkan kebanjiran pendatang asing tanpa izin China dan India yang kecoh satu ketika dahulu,” katanya ketika dihubungi Ismaweb.net

Sehubungan itu, beliau menggesa kerajaan mengambil tindakan tegas berhubung isu PATI demi menjaga keselamatan negara.


Pemimpin Melayu, Islam perlu bersatu pertahan kalimah Allah

BANGI, 28 Syawal 1444H, Jumaat – PAS hari ini menyeru semua pemimpin politik Melayu, Islam supaya bersatu dalam meletakkan kepentingan kalimah Allah sebagai keutamaan tertinggi.

Justeru, PAS mengajak semua pemimpin politik Melayu, Islam untuk mengetepikan seketika segala perbezaan, pertembungan dan perselisihan yang bersifat cabang dalam agama.

Ketua Penerangan PAS, Ir Ts Khairil Nizam Khirudin berkata, apa yang menjadi keperluan hari ini adalah usaha menyatukan pemimpin-pemimpin politik Melayu Islam, NGO dan NGI Islam di negara ini di bawah satu payung mempertahankan kesucian kalimah Allah.

“Amat mengecewakan apabila penjelasan daripada Perdana Menteri dan Menteri Dalam Negeri berkenaan isu kalimah Allah ini hanya menambahkan lagi keresahan umat Islam di negara ini.

“Kerunsingan ini pastinya akan mewujudkan suasana panik, tidak teratur dan resah dalam kalangan umat Islam selaku kaum paling majoriti di Malaysia.

“Marilah kita hayati syair bekas Yang Dipertua Agung PAS, Allahyarham Dr Burhanuddin Al-Hilmy berbunyi, ‘Di atas robohnya Kota Melaka, kita bangunkan jiwa merdeka. Bersatu padulah segenap baka, membela hak keadilan pusaka’,” katanya dalam kenyataan, hari ini.

Isnin lalu, Kementerian Dalam Negeri (KDN) dan kerajaan Malaysia dilaporkan menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon pengisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Selepas dikritik, Anwar memaklumkan, penggunaan kalimah Allah hanya terpakai oleh penganut agama Kristian di Sarawak dalam penerbitan bahan agama mereka bagi tujuan pendidikan, dan tidak terpakai di negeri-negeri lain.


Mi kari babi: Lama dah makan babi?

TIDAK mustahil, suatu hari nanti, saban hari kita makan babi, jika kerajaan tidak bertegas ke atas mereka yang berperangai seperti babi.

Setiap kali, bila ada serbuan, ke premis makanan ultra kiasu, ada sahaja yang tidak kena. Kotorlah, ada bahan asinglah, ada babilah dan lain-lain lagi, sedangkan logo halal telah diperolehi.

Kita pun tidak tahu, sejauh mana pemantauan dibuat setelah sijil halal diberikan. Sedangkan bagi mendapatkan sijil halal dan logo halal, bukan mudah. Mereka perlu melalui berbagai proses, seperti premis, kebersihan dan kesucian yang perlu dipatuhi. Islam bukan setakat bersih, tetapi suci. Bersih di mata tidak cukup, suci itu perlu difahami.

Maknanya ultra kiasu tahu apa itu halal, bersih dan suci. Namun, sengaja mereka mencampurkan babi, bagi tujuan merosakkan kita semua. Harga babi sekilo bukannya murah, tergamak mereka, mencampurkan babi. Kalau bukan busuk hati, busuk perut, apa lagi istilah yang bole diberikan.

Ultra kiasu ini amat licik, bagi melariskan makanan, mereka akan gunakan pekerja-pekerja Melayu (juga Indonesia), terutama yang bertudung di barisan hadapan. Maka, berpusu-pusulah kita membelinya, macam sudah tidak ada makanan lain yang sedap di dunia ini. Walhal, ia hanya sekadar makan. Bukan, soal hidup atau mati.

Peliknya, tanpa logo halal pun, orang Melayu Islam pergi juga makan.

Jangan pergi jauh pergi sahaja ke Ampang Points, berapa banyak kedai makanan Taiwan dan Korea, tanpa sijil halal. Berpusu-pusu orang Melayu pergi makan berbanding orang bukan Melayu

Nak buat macam mana dengan Melayu Islam ini. Mereka tahu, kedai makanan itu, was-was, mereka pergi dan masuk juga. Sedap konon.

Yang lagi hebat, logo halal ini ada tulisan Jawi, mereka begitu tegar menentang tulisan Jawi. Bila tiba bab ekonomi dan duit, mereka sanggup lakukan apa sahaja, asalkan boleh kaya.

Dahulu, bukan sahaja babi, katak pun ada dalam makanan mereka. Kita tidak pernah serik, kita terus juga pergi ke restoran tersebut, tanpa rasa bersalah.

Kita sudah letih memperkatakan isu yang sama.

Ini tidak lagi tulisan saya mengenai ladang babi, najis babi yang disalurkan ke sungai, pencemaran bau babi dan lain-lain berkaitan babi.

Paling hebat, pemakan babi tempatan tidak pula ramai, tetapi kita menjadi pengeksport babi. Babi tidak diternak di kawasan mereka, tetapi di kawasan majoriti Melayu. Dengarlah keluhan orang Melayu di Pulau Pinang, Selangor, Melaka, Negeri Sembilan dan lain-lain.

Jika tidak dipantau, tidak mustahil, hari-hari sebenarnya kita makan babi, disebabkan ada manusia berperangai seperti babi.

Makan babi, berniaga babi, campur tangan babi dalam makanan. Apa tujuannya?

Justeru, apa perlu dilakukan terhadap babi-babi ini.

Pertama, kerajaan mesti bertegas. Tiada maaf bagimu. Mereka yang khianat sengaja meletakkan babi dalam makanan, memperalatkan sijil halal, mesti dikenakan tindakan yang berat.

Undang-undang yang lebih berat mesti dikenakan.

Kedua, industri penternakan babi, pemprosesan dan pemasaran babi mesti dipantau secara tuntas. Kenapa biarkan penternakan berleluasa sedangkan pemakan tegar babi tidak ramai.

Majoriti penduduk negara ini adalah orang Islam, tetapi penternakan lembu dan kambing tidak pula sehebat babi. Lagipun tidak semua orang Cina makan babi.

Jadi, apa guna babi diternak sebegitu banyak dalam skala besar, jika bukan kerana mahukan keuntungan berlipat ganda.

Ketiga, insiden ini mengingatkan kita, bahawa umat Islam mesti menguasai kegiatan ekonomi, terutama industri makanan. Selagi ekonomi tidak dikuasai oleh orang Islam, tidak mustahil hari hari kita akan makan makanan tidak halal.

Justeru, insentif mesti digalakkan bagi memperbanyakkan orang Islam terlibat dalam industri makanan.

Kempen Buy Muslim First (BMF) mesti dilipatkan gandakan. Bukan bertujuan untuk menganiaya orang lain, tetapi mengajar kebusukan hati ultra kiasu yang berperangai babi yang sengaja memasukkan babi dalam makanan, dengan memperalatkan sijil halal.

Keempat, penguatkuasaan hendaklah dilakukan setiap hari, dalam kapasiti yang ada, untuk memantai setiap premis makanan ultra kiasu. Pihak berkuasa tidak hanya boleh bertindak berasaskan aduan.

Serbuan daripada masa ke semasa mesti dilakukan.

Contohilah, Ketua Polis Johor, yang begitu berintegriti, sentiasa operasi sana sini bagi dalam ruang lingkup tanggungjawab kepolisan, bagi memastikan negeri di bawah seliaannya terjaga. Kita begitu teruja dengar, apabila polis Johor, mendahului negeri lain, dalam operasi pemandu mabuk.

Jika ramai anggota polis seperti Ketua Polis Johor, In shaa Allah, selamat negara ini daripada ancaman jenayah, dadah, maksiat dan sebagainya.

Kelima, kepada umat Islam yang begitu obses dengan kedai Taiwan dan Korea, jika tidak ada sijil halal JAKIM, berpada-padalah dalam soal makan. Banyak lagi makanan lain yang ada, bukannya darurat. Bersih dan suci bukannya “pork free”. Pork free bukan maknanya taka da pork.

Bagaimana nak pastikan pork free jika perangai seperti pork (pig).

Ingat, kedai makan pork free biasanya di miliki oleh mereka yang tidak mahu mohon sijil halal JAKIM. Pada ultra kiasu ini menyusahkan dan membazir.

Namun, ultra kiasu ini sedar, sebahagian besar pelanggannya adalah orang Melayu. Maka, logo pork free atau no pork ditampal.

Kita pun terpengaruh. Asalnya sedap, masuk tanpa was-was. Wal hal, keadaan sebenarnya tidak halal. Jika yang ada sijil halal pun, berani buat tidak halal. Apatah lagi kedai makan pork free.

Kita begitu teruja apabila nampak pekerja wanita bertudung di kedai makan pork free.

Bersih dan suci bukan sekadar tidak ada babi. Tetapi termasuk juga perangai seperti babi, seperti adanya cooking wine, ayam yang di guna di ragui sembelihan dan sebagainya.

Akhirnya, saya merayu kepada umat Islam, boikot restoran yang khianat dan sengaja menggunakan bahan berkaitan babi.

Tidak dinafikan ada restoran bukan Islam yang baik, tidak ultra kiasu, menjaga amanah halal itu, maka, saya tidak ada halangan.

Dalam hidup ini sentiasa ada pilihan. Ingat, kita adalah apa yang kita makan. Jangan salahkan orang lain, apabila hati menjadi buta, akibat terlalu banyak menelan babi.

Prof Dr Mohd Ridhuan Tee Abdullah


Puad Zarkashi dakwa ‘kluster gantung, pecat’ mahu ranapkan UMNO

BANGI, 17 Zulkaedah 1444H, Selasa – Ahli Majlis Kerja Tertinggi (MKT) UMNO, Datuk Dr Mohd Puad Zarkashi mendakwa ‘kluster gantung dan pecat’ tidak berani tubuh parti baru, namun semakin lantang menghentam UMNO.

Menerusi hantaran di Facebook, beliau mendakwa, pihak itu mahu meranapkan UMNO agar politik mereka boleh terus hidup.

“UMNO ada kluster gantung dan pecat. Mereka makin lantang menghentam UMNO. KJ (Khairy Jamaluddin) kata UMNO bungkus di PRN (Pilihan Raya Negeri) nanti. 50 peratus ahli UMNO akan lari.

“Kluster ini tidak berani tubuh parti baru. Mereka tumpang rumah orang lain. Annuar Musa pilih PAS. Mereka ini mahu ranapkan UMNO. Bolehlah politik mereka terus hidup,” dakwanya.

Puad turut mendakwa ada juga golongan itu yang memilih untuk tidak menyertai mana-mana parti sebaliknya berharap UMNO tewas PRN nanti.

“Ada yang tidak mahu menumpang. Mereka hanya mahu UMNO kalah teruk enam PRN.

“Negeri ini bukan milik UMNO. Mereka hanya mahu Presiden UMNO, Datuk Seri Dr Ahmad Zahid Hamidi lemah. Senang mereka masuk balik dan menguasai UMNO,” dakwanya.

Sebelum ini, bekas Ketua Pemuda UMNO, Khairy Jamaluddin Abu Bakar mendakwa parti itu akan ‘bungkus’ pada PRN di enam negeri akan datang.

Perkara itu dilontarkan Khairy menerusi ruangan komen di Instagram milik bekas Naib Presiden UMNO, Datuk Seri Hishammuddin Tun Hussein.


Tangguh umrah: Pengusaha pelancongan kecewa kerajaan umum tanpa bincang

KUALA LUMPUR, 29 Jamadilawal 1443H, Isnin – Pengusaha agensi pelancongan dan pengembaraan mula menyuarakan kekecewaan mereka terhadap pembatalan ibadah umrah pada saat-saat akhir berikutan lonjakan kes varian COVID-19, Omicron dalam kalangan mereka yang pulang ke tanah air.

Persatuan Syarikat Pengendalian Pelancongan Bumiputera Malaysia (Bumitra Malaysia), sebuah persatuan yang mewakili ejen pelancongan dan pengembaraan, menggesa kerajaan mempertimbangkan semula penangguhan sementara itu dan sebaliknya mengetatkan prosedur operasi standard (SOP) jemaah umrah.

Presiden Bumitra, Harun KC Ahmmu berkata, pengumuman mengejut yang berkuat kuasa 8 Januari itu, telah menyebabkan kekeliruan dan menyusahkan jemaah umrah yang kini ingin membatalkan perjalanan mereka atau mendapatkan bayaran balik penuh daripada pengelola perjalanan.

“Pengumuman itu telah mencetuskan ketakutan di kalangan jemaah umrah yang mula menghubungi ejen meminta bayaran balik penuh. Sudah terlambat untuk kami mengembalikan semula bayaran jemaah yang terjejas ini kerana kebanyakan pengusaha pelancongan sudah membayar wang kepada rakan sejawatan mereka di Arab Saudi.

“Pengumuman yang dibuat oleh Menteri Kesihatan, Khairy Jamaluddin mengejutkan kami kerana kami telah membuat persiapan yang diperlukan untuk jemaah sehingga Mac,” katanya kepada pemberita pada sidang media di sini hari ini.

Beliau berkata, daripada membatalkan ibadah umrah bagi rakyat Malaysia, kerajaan sebaliknya perlu mempertimbangkan untuk mengenakan SOP yang lebih ketat kerana semua bakal jemaah umrah telah divaksin sepenuhnya.

“Pejabat kami telah dibanjiri dengan panggilan telefon dan pertanyaan daripada mereka yang ditetapkan untuk melakukan perjalanan dari sekarang hingga Mac.

“Malangnya, kami tidak dapat menampung semua permintaan bayaran balik kerana bayaran telah dibuat dan tiket ditempah lebih awal,” katanya.

Harun juga menyatakan bahawa caj wajib kuarantin hotel bagi mereka yang pulang dari umrah perlu lebih berpatutan.

Beliau berkata pada masa ini, caj hotel antara RM250 dan RM300 semalam, yang dianggap mahal oleh ramai jemaah.

“Kementerian yang terlibat dalam pengurusan jemaah umrah harus mengkaji semula caj yang tinggi ini kepada harga yang lebih berpatutan. Pengumuman saat akhir ini telah memberi jemaah tiada pilihan selain membayar dan menyelesaikan kuarantin di hotel yang ditetapkan,” katanya.

Beliau berkata, ramai pengusaha pakej pelancongan umrah hampir ditutup selepas pengumuman itu kerana mereka tidak dapat membayar balik wang jemaah.

Harun berasa kesal dek kerana kurangnya perbincangan dengan pengusaha pelancongan sebelum membuat keputusan.

“Biasanya, kementerian akan berbincang dengan kami terlebih dahulu supaya kami boleh berbincang tentang cara terbaik ke hadapan tetapi kali ini, kami tidak dirujuk sebelum pengumuman itu,” katanya.

Kerajaan telah menangguhkan sementara kebenaran perjalanan umrah berikutan peningkatan kes COVID-19 dalam kalangan mereka yang pulang ke Malaysia.

Sehingga Sabtu, seramai 1,306 jemaah yang pulang dari Arab Saudi telah diuji positif COVID-19, dengan 64 daripadanya membawa varian Omicron.

Penangguhan itu bagi memberi masa kepada kerajaan merancang pengurusan perjalanan mereka yang akan menunaikan umrah.


Menteri Israel arah roboh rumah Palestin ketika Ramadan

RAMALLAH, 14 Syaaban 1444H, Selasa – Menteri Keselamatan negara haram Israel, Itamar Ben-Gvir mengarahkan polis meneruskan perobohan rumah Palestin yang kononnya dibina secara haram di Baitulmaqdis Timur ketika bulan suci umat Islam, Ramadan.

Sebelum ini, Israel tidak melaksanakan tindakan perobohan ketika bulan Ramadan untuk mengelakkan ketegangan dengan rakyat Palestin.

Bagaimanapun, media Israel melaporkan bahawa tahun ini polis akan mengikuti arahan Ben Gvir dan merobohkan rumah Palestin di Baitulmaqdis Timur meskipun dalam beberapa tahun kebelakangan ini ketegangan telah meningkat berhubung pencabulan Israel di Masjid Al-Aqsa.

Walaupun rakyat Palestin melihat dasar perobohan itu adalah untuk menghalau mereka keluar dari Baitulmaqdis Timur dan mengukuhkan penjajahan rejim di bandar itu, tetapi pihak berkuasa Israel menganggap rumah terbabit dibina secara haram serta tanpa permit.

The Times of Israel melaporkan bahawa polis Israel telah memberi amaran kepada Ben Gvir bahawa Ramadan semakin hampir, dan hari perayaan Paskah Yahudi juga akan  berlaku yang boleh menyebabkan keadaan menjadi tidak menentu.

Ramadan dijangka bermula pada 23 Mac, manakala Paskah ditetapkan pada 5 April.

Israel menjajah Baitulmaqdis Timur ketika Perang Arab-Israel 1967. Ia menggabungkan seluruh bandar pada tahun 1980 dalam satu langkah yang tidak pernah diiktiraf masyarakat antarabangsa.

Undang-undang antarabangsa menganggap kedua-dua Tebing Barat dan Baitulmaqdis sebagai wilayah pendudukan dan semua aktiviti pembinaan penempatan Yahudi adalah tidak sah. – Agensi


Laluan KM77-KM78 Lebuhraya Kuala Lumpur-Karak arah timur dibuka semula

KUANTAN, 1 Jamadilakhir 1443H, Selasa – Pemegang konsesi Lebuhraya Kuala Lumpur-Karak ANIH Berhad memaklumkan laluan KM77-KM78 arah timur lebuh raya tersebut yang ditutup sejak banjir tengkujuh pada pertengahan Disember lepas, telah dibuka kepada pengguna sejak 3 pagi tadi.

Pengurus Besar Kanan ANIH Berhad Radzimah Mohd Radzi berkata laluan itu dibuka selepas kerja-kerja pembersihan serta pembaikan siap dilakukan dan mereka yang ingin ke Pekan Karak tidak lagi perlu membuat pusingan U sebelum Plaza Tol Karak.

“Pada masa ini, lorong kiri dan kanan menghala ke Kuala Lumpur dari KM66 hingga KM70 sudah dibuka sepenuhnya.

“Namun, pengguna dinasihatkan agar mematuhi papan tanda arah keselamatan apabila menghampiri lorong kontra bermula dari Sungai Dua di KM74.8 hingga KM77.3 untuk keselamatan dan keselesaan semua,” katanya menerusi kenyataan di sini hari ini.

Untuk maklumat lanjut, tepat dan terkini, pengguna boleh merujuk ke laman media sosial rasmi Lembaga Lebuhraya Malaysia (LLM) dan ANIH Berhad di Twitter @LLMTrafik dan @LPTTrafik atau Facebook Lembaga Lebuhraya Malaysia dan Lebuhraya Pantai Timur, selain talian hotline LLM 1800-88-7752 serta talian LPT 09-5479111 dan 1-700-818-700. – Bernama


Menteri Bumiputera perlu bangunkan Sabah ikut acuan Islam

DI SABAH, kehidupan bermasyarakat di kalangan suku kaum sangat baik dan harmoni, saling hormat-menghormati sesama kaum dan agama. Begitulah Islam mengajarkan umatnya untuk bersikap adil di dalam kehidupan bermasyarakat.

Hal ini dapat dibuktikan dengan Sirah Nabi Muhammad SAW yang telah menjadi pemimpin di Madinah dengan berlaku adil kepada agama lain selagi mereka tidak memusuhi Islam.

Menurut sumber Jabatan Statistik Malaysia (2010), 65.4 peratus adalah majoriti muslim di Sabah. Hal ini menunjukkan bahawa muslim di negeri ini memerlukan seorang pemimpin Islam yang adil dan boleh memajukan ekonomi masyarakat.

Kita akui bahawa ekonomi di Sabah sangat ketinggalan jika dibandingkan dengan negeri lain dan ianya pula dipegang oleh kaum yang minoriti. Melayu Bumiputera Sabah pula hanya mampu bekerja di bawah majikan yang kadang kala tidak memberikan hak sebagai seorang muslim seperti untuk melaksanakan solat dan juga bertudung.

Oleh sebab itu, hanya dengan acuan Islam yang sebenar sahaja yang dapat membimbing pemimpin dan masyarakat ke arah hidup yang lebih baik.

Kabinet Menteri Sabah yang ditubuhkan baru-baru ini menunjukkan bahawa Islam telah menyatukan suku kaum di Sabah.

Sebagai contoh, Ketua Menteri yang baharu, Datuk Hajiji adalah terdiri suku Bajau, Datuk Bung Mokhtar pula dari suku Sungai, manakala Datuk Masidi Manjun dari suku Dusun. Persamaan ketiga-tiga menteri ini adalah Muslim. Kita sangat harapkan mereka boleh membawa negeri Sabah ini ke arah kemajuan yang berasaskan acuan Islam yang sebenar kerana majoriti penduduk Sabah adalah muslim.

Saya yakin wakil negeri ini dapat membangunkan negeri Sabah untuk maju ke hadapan dari segi aspek rohaniyyah dan juga lahiriyyah.

Jangan mudah terpengaruh dengan desakan kaum cauvinis yang ingin turut bersama dalam menteri kabinet. Kita yakin dengan kemampuan Melayu Muslim Bumiputera Sabah untuk memimpin dan menjamin kesejahteraan negeri ini.

Teruskan membangun umat Islam di negeri ini kerana Islam yang sebenar mengajarkan kebaikan kepada masyarakat yang berbilang kaum.

Moga Allah berkati Negeri Sabah Darul Saadah.

Yang di-Pertua ISMA Sandakan
Muhammad Nur Selamit


UAE pertimbang sekat pergerakan individu tak divaksin

ABU DHABI, 9 Ramadan 1442H, Rabu – Emiriah Arab Bersatu (UAE) sedang mempertimbang untuk melaksanakan langkah-langkah menyekat pergerakan individu yang tidak divaksin, kata Pihak Berkuasa Krisis Darurat Kebangsaan dan Pengurusan Bencana (NCEMA).

“Langkah-langkah ketat sedang dipertimbangkan untuk menyekat pergerakan individu yang tidak divaksinasi.

“….dan melaksanakan langkah-langkah pencegahan seperti melarang masuk ke beberapa tempat dan memiliki akses ke beberapa perkhidmatan, untuk memastikan kesihatan dan keselamatan semua orang,” kata NCEMA dalam satu pernyataan.

NCEMA yang memberi nasihat kepada rakyat UAE berkata, keraguan orang ramai untuk mendapatkan vaksin adalah halangan untuk mencapai matlamat utama mencegah COVID-19.

“Ia meletakkan keluarga, orang tersayang dan komuniti anda dalam risiko. Menerima vaksin akan menyumbang kepada imunisasi dan melindungi komuniti ini daripada wabak ini.

“Vaksin adalah kaedah terbaik dari kami untuk pulih dan kembali ke kehidupan normal,” katanya.

UAE setakat ini telah memberikan 9,788,826 dos vaksinasi dengan kadar pengedaran vaksin sebanyak 98.97 dos setiap 100 orang, kata Kementerian Kesihatan.

Ini adalah salah satu negara dengan kadar vaksinasi COVID-19 tertinggi bagi setiap 100 orang.

NCEMA mengatakan: “Hasil awal kes positif individu yang menerima dos kedua sangat rendah. Keberkesanan vaksin berada di paras antara sangat baik hingga sangat baik.”

Sebilangan besar gejala yang dialami oleh individu yang dijangkiti dengan vaksin sangat ringan, dengan hanya peratusan kecil yang dimasukkan ke hospital.

Sektor kesihatan akan menunjukkan hasil kajian setelah selesai, kata NCEMA. – Agensi


Israel selaras serangan udara ke atas Syria elak konflik kempen AS

MOSCOW, 17 Zulkaedah 1443H, Jumaat – Israel secara rahsia menyelaraskan majoriti serangan udara ke atas Syria bersama tentera Amerika Syarikat (AS), bertujuan mengelak operasinya bertembung dengan kempen AS menentang kumpulan pengganas Daesh, lapor Sputnik.

Menurut laporan Sputnik yang memetik The Wall Street Journal, penyelarasan itu bertujuan menghalang operasi Israel daripada bercanggah dengan kempen AS menentang kumpulan pengganas Daesh.

Amerika Syarikat memberi perhatian khusus kepada serangan Israel berhampiran pangkalan tentera At Tanf, yang merupakan kubu kuat AS berhampiran sempadan Syria-Jordan.

Israel melakukan serangan ke atas Syria dari semasa ke semasa, dengan mengatakan operasinya bertujuan menentang kehadiran tentera Iran di republik Arab itu. Damsyik mengutuk serangan sedemikian sebagai pencabulan kedaulatan negara Syria. – Bernama